url: =Tulaai Leitung Thuthang Tuamtuam Updates August 8 :: ZOMI DAILY\nposted on 8 August 2014 at 6:54 pm Lomkholna: Khawmpau, Myanmar, News, World, Zomi\nTulaai Leitung Thuthang Tuamtuam Updates August 8,2014\n· Iraq gam khunglam a mi alomlom athat ziahziah ban uha Iraq gam abuluahsawm Islamic tapongte zialding in US President Obama in Vanlam gaalkaap te August 7, 2014 ni in phalna piata hi. Ahizong in ciahna sa ahihman in leilam gaalkaap kapuak keiding ci in genbeh hi.\n· Egypt gamte palaai sepna tawh Israel leh Hamas migilo te Cairo khuapi ah August 7, 2014 ni in kimu khawm uha, Israel ten langnih thukimna ahi nithum kilemna ban khantohding ut himah leh Hamas migilo te utlo uhhi. August 8,2014 Israel-Hamas kilemna abeina nai 3 in asap in Gaza pan Hamas ten Rocket tang 2 tawh Israel gamkhang lam kaap uha, Israel gamcing Iron Dome ten nakapzan hi. Leitung in Israel mawhsak ding akipat litlit laitak August 7, 2014 ni in President Obama in Hamas migilo te Israel nasiatak adona peen khialhetlo uha zong hehpihhuai beklo uhhi ci in Washington DC pan genkhia hi. Hih Israel leh Hamas kido sung in Hamas ten Israel gaalkaap te leh mipi mahmah atamsithei pending in ngim in kaap himah leh Apasian un amundang tusak ci in Hamas ten genkhia uhhi. Kilemna abeizawh minutes 30 ciang in Rocket Gaza pan Rocket len kipanpah zitzit a August 9 zingtung lam in tang 5 in Israel gamlam zuanta hi. Athukik nading lawp huai sa mahmah ing.\n· Afghanistan gam ah President ding kituh ahi Dr Abdullah leh Mr Ghanni meetang manlo vaaitawh abuaina uh thu vatsatding in US Secretary of state Mr John Kerry August 7, 2014 ni in Kabul khuapi zasakkhollo pi in tungvat hi. August 8 niciang Kawlgam lam zuanding ah August 9 ni Kawlgam Nypidaw a kibawlding ASIAN lubawk te khawmpi ah vakah ding hi.\n· Ukraine gam buaina sung ah Russia te akigolh nahaang in EU leh US te in Russia gam agaakna thuhkikna in Russia te in nitumna gamlam pan kipuak neekthei kheempeuh leinawnloding in August 7, 2014 ni in thukimna nei uha taangkokhia pah uhhi.\n· Africa gam a mi asisak ziahziah Ebola natna lungno athat theiding USA ten zatui nakhat mukhia uha, US mi Ebola natna angahkhat tung ah azat uhleh damkik hi. Ahizong in hihzatui peen Africa gampuakding eizong imuhtuung ahihteh kinawhlua incin ngaaklaai zekleeng ci in President Obama in August 7, 2014 ni Mivom khawmpi ah genkhia hi.\n· 2013 kum a US thusim pholaakkhia in kumpi thusim pawlkhat agukhia Mr Snowden Russia gam ah omtheihna July 31 ni in bei a angetbehna hang in Russia kumpi te in kum 3 sung omtheilaaiding in August 7, 2014 ni in phalna piakik uhhi.\n· 1975-79 dong Cambodia gam ah mi 1 million khatbang athatlum Khmer makaapi adamlaai nihte ahi Nuon Chea leh Khieu Samphan te mawhkei ung citantan tale uh Leitungbup thukhenzumpi te in August 7, 2014 ni in khantawn thongsung ah nuamtak khuasa maiding in thukhen ta uhhi.\nPrevious: Kepcing huai kammalciik pawlkhat (Zolai gelhzia azom)\nNext: Zosuan leh Zosuan lo bangci khending\nMalkual huhna puak leuleu


timestamp: atn

url: =KHANGNO LE KHANSAUNA. Agelh ~ Evan. Langh Do Khup - Laibu Saal\nHome > Thuluui/Articles > KHANGNO LE KHANSAUNA. Agelh ~ Evan. Langh Do Khup\nKHANGNO LE KHANSAUNA. Agelh ~ Evan. Langh Do Khup\nKHANGNO LE KHANSAUNA\nAgelh ~ Evan. Langh Do Khup\nInnkuan Sungah Na Pa Teektangsak In A innkuanpihte a hawlkhia thei Pa pawlkhat a om theih mah bangin, a innkuan sungah a Pa lengla a bangsak thei ta pawlkhat zong om thei leuleu zel hi. A Pa thusim lo lua ahih manin a Pa in a hopih ciangin zong a leh a makin a dawng gawpgawp ta pawlkhat om thei hi. Tua bang innkuante pen a tamzaw a Nu un a Pa uh na thusim loin, zahtak lo lua ahih manin a tate in zong a Pa uh zahtak thei lo uh hi.\nInnkuan sungah a nu in Siapi semin vai khempeuh hawm zuauzuau vial thei hi. Hih bang innkuan sunga a omkha Pa pen lungleng mahmah a, zi le ta a neih pen hampha kisa zo loin, a dap khasiat giugiau Pa pawlkhat zong om hi. Innkuan sunga Pa pen a khasiat nak leh innkuan sungah daupaina, mavanna cihte hong zual nawn lo pahlian hi. Banghang hiam cih leh Pate’ lamah Pasian pang tawntung ahih manin Pa a khasiatna innsung pen Pasian in thupha pia nawn lo hi.\nInnkuan sungah na Pa teektangsak inla, thu kikuppih hamtang in. Na hih ding na sep ding khat peuhpeuh na Pa theisak masa hamtang in. Innkuan lutang, innkuan sung Pa takpi, zing vai nitak vai theikha loin koih het kei in. Na Pa sangin na pil zawkkhak leh zong, na vaihawm siamnate na Pa theisak masa inla, amah thukimsak phot in. Tua hi leh Hauhna leh Khansauna Thusim nangma-a hong hi taktak ding hi.\nNu Le Pa Khitui Luangsak Kei In\nAbsalom in a pianna a Pa hehpihna lungsim nei loin, khe guakin lam paisak a, Olive mual kahtohna ah a lu tuamsa-in le kap kawmin lampaisak hi (2Sam 15:30). Khatvei leh a Pa puan balkek liangin lungkhamsak a, khatvei leh a Pa lam pai kawm nangawnin kapsak hi. A Pa khasiasak mun lua ahih manin, kuama thangsiah lohpi-in tawsaw hiang ah a lu awkin van le lei kikalah kikhai geigai hi.\nTua ciangin galkap mang Joab hong pai-in Absalom’ lungtang sungah thaltang thum hong siat hi. David in a thuk zawh loh le a thuk nop loh hangin, a Pa a simmawh peuhmah Pasian in awi lo ahih manin, Pasian in Absalom pen tawsaw tungah a khai ahi hi. Si nai lopi hing gegu sa-in lungtang sungah thaltang kisiat cih pen na lua mahmah ding a, Absalom in thu tampi lungngai mankha ding hi. A pianna a Pa takpi a dokhak pen kisik mahmah sam ding hi.\nA tuahsiatna a ngawh ding thu dang om thei lo ahih manin ka Pa ka khasiatsak hang hi ding hi a cih loh phamawh hi. Ka Pa ka simmawhkhak manin kei sanga nauzawte sangin si masazaw ding ka hita ve maw; a khansih ding lah ka hita mawk a, ci ngeungaukha ding hi.\nA melhoih lai, a tha hat lai-in pawl hau mahmah napi, haksatna a tuah ciangin kuama’n honkhia ngam tuan lo uh hi. A muan a suan teng in nusia uh a, amah bek sih ding ngak-in koih uh hi. Amah a that dingin kiging sa-in a om tangval sawmte a et kawmin, ka Pa hi leh hong that het lo mah ding hi ven, hihte peuhmah in lah hong mulkim hetkei ven cin maw, ci ngeungaukha ding hi.\nJoab’ thupiakna bangin tangval sawmte in hong sat takpi uh a, a melhoih mahmah khangno Absalom hong si ta hi ... “Topa na Pasian un note hong piak leitang tungah na khan uh a sau theih nadingin na nu le na pa uh zahtak un ” (Pai 20:12) ci ahih manin Nu le Pa a simmawhte a khansih ding mah ahi hi.\nTate In Nu Le Pate’ Itna Telkhial Thei\nTa’ dinmun ah i om laitakin Nu le Pate’ hong itna kitelkhial baih mahmah a, Nu le Pa tungah kikhasia baih mahmah hi. Hong it luatna uh i telna in hong nehnosakin hong khasiasak baih ahi hi. Khangno ihih laitakin innkuan sung haksatnate kithei khin het lo hi. Nu le Pate kiangh sum i deih zahzah i nget laitakin, Nu le Pate in leiba a hauh mahmah laitak khawng uh na hi thei gige hi. A tate uh nikten puansilh hoihpen mah hong silhsak nop uh hangin leiba tam lua ahih manin hong guan ngam lo uh hi. “Leiba zong din zo ngap lo, a tate uh puan hoih pipi silhsak” a kicihkhak ding a maizum hun nangawn uh om thei hi. Innkuan sung haksatna khempeuh Nu le Pate in thuak khinkhian uh a, tate hong theisak ngam lo uh hi.\nTua bangin innkuan sung haksatnate theikha lo na hih manin, nang deihzah sum hong piak zawhloh uh ciangin khasia pah kei in. Nang nget zah hong piak zawh kei uh leh zong kikhasiasakin khitui luang pah se kei in. Kitom gawp, hang gawp sa-in inn panin na taikhiat ciangin na nungah na Nu le na Pa bang zah takin a lungsim uh na ahi hiam cih phawk in. Nu le Pa in khua-ul khua-sa kai-in a thalawhsa uh sumlepaai khempeuh nangmah hong khualna uh hi a, nang adingin na khat beek itsik lo uh hi.\nNeihlelam kicing hi peuhmah leh mi-a’ sangin a hoihzaw tham hong guan nuam uh hi cih phawk gige inla, mi nek sangin zong a limzaw hong nesak nuam uh hi cih mangngilh ngei kei in. Sum om nai kei hong cih uh ciangin zong um pah lel in. Na lawm na gualte lakah puan hoih lopenpen na silh ciangin, nang sangin na Nu le na Pa in nasazaw hi. “Nikten puansilh hoih nong guat nop loh uh hong it kei lua uh teh” ci ngei kei in. Tua bang na cih khak leh na Nu le na Pa’ lungtang siktul tawh a sunliam niloh na suak ding hi.\nKhatveivei ciangin sum om gige napi, hong pia nuam lo uh hi na cih hun zong omkha thei ding hi. Innkuan khat sungah sum zek nading tampitak om den hi. Sum neih khempeuh nang deihpen lei nadingin kizang leh a kicin hun zong omkha mah ding hi. Ahih hangin na nek na dawn ding zong kisam a, na sangsap ding zong kisam hi.\nInn le lo neih zawh nadingin sumlepaai cil mahmah ding a kisap hun zong om thei hi. Om gegu napi hong kipiak loh ciangin zong nang hong kikhualna mah hi veve hi. Nang deihteng hong piak lohna uh pen na Nu le na Pa in nang hong it luatman uh hizaw hi.\nKhatveivei ciangin na utna khempeuh ah hong paisak loin, hong kihelsak lokha thei ding uh hi. Tua bang hun ciangin tate in Nu le Pate’ itna telkhial thei hi. Nang ut bangin hong zankhah leh uh zulesa, khamtheih guihtheih tawh na kidiah pah ding a, AIDS natna vei-in na khansih lel ding hi. Tua bangin hong khahzau loh nangawn uh a sia mahmah khangno tampi mah i om lai veve hi.\nZo ngeina zangin Nu le Pate in, numei peuhmah nitak vak ding hong khamcip nangawn i zawlngai zo lai veve hi. Leitung thute ah suakta semsemin kikhahzau semsem leng mawhna le minsiat mindaina tam semsem hi. Ahih hangin Pasian thu ah suakta semsem leng gamtat hoih semsemin kiminpha semsemzaw hi. Tua ahih manin na Nu le na Pa in na ut bangbangin hong zankhah het lohna uh pen nang hong itna uh hizaw hi.\nZomite In Zong Ngeina Hoih I Nei Hi\nLai Siangtho in hong hilh bek tham loin, ei mai ah tate, mote in i duh i deih teng kibalmal thei lo hi. Sasin salung peuhmah Nu le Pate hong piak lohin kimotnek ngei lo hi. Innkuan sungah a haampenpen Nuteek Pateekte’ ading ahi hi. Inn sungah zu a kiluup ciangin zong papen in a tep ma-in tate in tep ngei lo hi.\nPapen in kamkhat tep photin valh loin siakhia phot hi. Zu lakah natna satna a piangsak thei dawi le kaute nasepna teng a phihkhia phot ahi hi. A duhgawh thei dawi le kaute phuisamnano khat tawh zu phihin a hawlkhia ahi hi. Lam khat pan ngaihsunkik leng, zu lakah sih nading gu a om leh zong tate sih tangin Papen si ngam cihna ahi hi. Tua ahih manin i Zo ngeina ah Nu le Pa in a nek masak, a ciap masak lohin tate mote in bangmah kimot nek ngei lo hi.\nHih ngeinate pen a thupi lo a bat hangin, Nu le Pa zahtakna ahih manin thupi mahmah hi. Tu hun piangthak hun, Kha Siangtho hun sungah i nak zat semsem ding hizaw hi. Kha lamah i dinmun sang semsem hi i cih leh, innkuan sungah i Nu le i Pa, i teeknu i teekpa i zahtak semsem ding ahi hi.\nPasian in Moses makaihna hunta a sak ciangin a nuntakna laksak hi. Moses a sih khit ciangin Joshua makaisak pan hi. Tua mah bangin innkuan sungah zong Nu le Pa a dam laiteng Pasian in makai dingin a dang hong deih nailo hi.\nPasian in makai dingin hong deih hun ciangin Nu le Pa hong laksak ding a, ut ta lecin ut ta kei lecin innkuan sungah makai hihna za na liangko tungah hong suan ding hi. Tua hun hong tun masiah Pasian in nang a makai dingin hong deih nailo hi pah hi. A hun cing nai lopi-in makai na ut teitei leh phak natna nam khat ahi, mite nawlkhin le pampaihin na om ding hi.\nKumpi Uzziah in a ma sep ding ahi het lopi paknamtui biakna tau tungah paknamtui hal dingin Topa’ biakinn sungah lut hi. Ama sep ding ahi lopi a sem, Uzziah tungah Topa heh ahih manin kumpi Uzziah hong phak hi (2Khg 26:16-21). Hih thu i ngaihsut ciangin ama sep ding ahi lopi a sem teiteite tungah Topa heh hi cih hong musak hi. Pasian in paknamtui hal dingin Siampi Aaron’ suante a koihsa ahih manin a dang khat in a mot sep ciangin Topa lungkim lo hi. Tua ahih manin Topa hong koih lohna, Topa hong seh lohna mun ah na i sepkhak ciangin Topa lungkim lo hi.\nUzziah pen Pasian in kumpipa dingin a koih hi a, Siampi dingin a koih hi lo hi. Ama dinmun lopi ah gamtangkha ahih manin kumpi Uzziah hong phak takpi hi. Tua mah bangin nang zong Pasian in ta ding, mo dingin hong bawl hi napi, teek’ nasepteng sem nuamin innkuan sungah thu nei nuama na omkhak leh na phak ding hi.\nMi pawlkhatte in a teeknu a teekpa damlai gegu napi, innkuan sungah thu neisak lo, khut zangsak loin lengla bangsak giaugiau lel mawk uh hi. Piak tuak a sak teng uh Nu le Pa dong loin pia uh a, zuak khiat tuak a sak teng uh Nu le Pa dong loin zuak ziauziau uh hi.\nNang makaih sep ding hun tung nailo napi, makai nuamin thu nei nuam a, na khutpal luatkhak leh na phak ding hi. Na dot loh manin Nu le Pa khasia thei uh hi. Ahih hangin dong lel lecin “Nang hoihsak bangbang hi” hong ci ding uh a, nang deihna mah tangtung veve-in thupha na ngah ding hi.\nGamtatna Tawh Nu Le Pa Zahtak In\nInnkuan sungah na tate muhin na pa tutna suankhia ngei kei in. Mi pawlkhatte in a nu le a pa ui hawl ngeu hawlin hawl kawikawi thei uh hi. Pate tutna khawng suankhia gawpin “Na paikhia lenglang sin! dongkholh teh, lai gelh nuam ing” ci-in hawlkhia thei uh hi.\nTua bangin na gamtatnate na tate in hong mu uh ahih manin lai a sim nop uh ciang le tutna a zat nop uh ciangin a pi a pute uh tutna suan ziauziau uh hi. Tua pen nang pattahna hi a, na nu le napa a sih khit ciangin nang le na zi tungah hong zat ding uh ahi hi.\nMi pawlkhatte a nu le a pa mai ah ngongtatin gamta thei mahmah uh hi. Meh limsa kei leh uh an nekna sabuai (table) khawng lawnthal gawp uh a, a nu le a pa lau lua-in lingsak keuhkeuh tanghial uh hi. Zasan kuang khawng lei denna-in inn sungtengah pakaan (kuang) leng bawl thei mawk uh hi. Nu le pa in an lim meh lim huan nuam mahmah napi uh, huan ding meh lim om lo ahi hi. Meh lim na duh leh nu le pa kiangah sumnu sumpa tun lecin, nu le pa in zong meh lim huan nuam mahmah uh hi.\nSumnu sumpa tun zo lo napi cin, na kitom ciangin hat mahmah laidep na hih manin nu le pa lungkham mahmah hi. Meh lim duh a, na kitomna, tha teng tawh sum thalawh zen lecin meh lim, an limpen na ne zo takpi ding hi. Na nu huansa peuhmah lim nasa kei zongin, “Nu aw, na an huan lim lua” ci den lecin na nu hong lungdam mahmah ding a, na zin na vakna ah lawhcingin an limpen na ne zo den takpi ding hi. Na nu le pa lungdamsak mahmah peuh lecin Topa in thupha hong pia ding a, an limpen mah na ne zo den ding hi. (Jer 31:12,14)\nKa khualzinna khua khat ah a lungtom, a ngongtat thei mahmah papila khat om hi. Khua lak vak hong ciah ciangin a nu in an na huan man nailo hi. A nu in “Bawi, ken an na huan nai kei mawk veng e” a cih leh hawk beba liangin, “Huan! thuuk!” ci-in an huanna thuk le an nek sabuai kawk khawm mawk hi. Ni khat a nu in an nawisak luakha ahih manin “Bawi, tu ni an nawisak luakha ing e” a cih leh “Teek zawzen ta a, tu dong an huan thei nailo lawmlawm, a hul ding na deih leh antang na khah ma-in a tui diit” ci zawzen hi.\nKa tuahkhak a dang papi khat pen piangthak kineih khat ahi hi. Ni khat biakinn panin kikhawm a ciah leh a zi le a nu na kitawng uh hi. A Lai Siangtho bu a lenuai-ah tep letlatin a kitotdan uh ngai phot zawzen hi. A zi itzaw ahih manin a nu mawhsakin “Innkuan sung buaina khempeuh nang hang hi” ci-in diang phei zengzangin a nu diip tuatsak hi.\nA nu lei lak kidenna pahlian hi. Nak thei pak lo ahih manin kisaan leekleek zawzen hi. A nak theih ciangin “Na si e maw bawi, tu-a sangin hong piangthakzaw lai lecin pawh si ta mai ning ma taw!” ci-in tau ngeungeu hi.\nPiangthak pawlkhatte in a nu le a pa thudonkha lo mawk uh hi. I pianthakna nu le pa in zong hong noptuampih ding uh ahi hi. Biakinn sungah lamlam diangdiangin na om zongin na teeknu na teekpa na it theih kei leh na pianthakna na kisit phat lai ding ahi hi.\nA piangthak nailo, zu khamin a kitomtom thei lai mi khat na hihkhak leh zong, na nu le na pa mai ah kitomkha het kei in. Tu hun pen pilna le hauhna kidem hun hita ahih manin, zu khama kitom hun hi nawnlo hi. Mi lakah na gilo mahmah kha zongin na nu le na pa zahtak mahmah lecin, na mai lam hun adingin lametna om hi. Na sih ma-in piangthak in. Pasian mizat khat le mi nuamsa khat na suak ding hi.\nI kiim i kianga om minam dangte in a nu le a pa uh zahtak mahmah uh ahih manin thupha sang uh a, Khristian hi lo napi uh hau mahmah lel uh hi. Nu le pa zahtakna pen leitungah nuamsa-a khansau nading ahih manin biakna tawh kisai loin nu le pa a zahtakte Pasian in leitung thupha pia hi.\nHauhna Le Khansauna Thusim laibu\n~ Evan Langh Do Khup’\n(KZBA Youth’te hawm Khangno Lamhilh laibu pan akila kik ahi hi. Laigelh Sia Evan Langh Do Khup in KZBA khangnote tungah phalna pia in KZBA te phalna tawh LAIBUSAAL pan hong kisuah kik ahi hi.)\nKhangno Lamhilh Pasian Thu Thuluui/Articles\nErie Swantak December 2, 2017 at 2:30 PM\nHIMI A PDF AH DEIH NANG E...\nA LAIBU HOIH AH KAMU THEI DING??\nItem Reviewed: KHANGNO LE KHANSAUNA. Agelh ~ Evan. Langh Do Khup Description: Rating: 5 Reviewed By: Cinpu Zomi


url: =Zomi te leh Naingngaanzee (Zomis and Politics) ~ Pu Pau Za Mung :: ZOMI DAILY\nposted on 16 April 2018 at 11:06 am Lomkholna: Article, Pauzamung, Politics\nSeries-3 Thupatna :: Leitungah Kawlgam in gam zawng bel leh a nangh belin ki ciamteh hi. Kawlgam sungaa State 7 leh Division 7 te lakah Zogam in a zawng bel leh a nangh bel State in ki ciamteh leuleu hi. Tua ahih leh, Zogam in Leitung ah a zawng bel leh a nanghbel hithong hilo ih hi hiam? Hihbang aa ih hih lawmlawmna ahang ih gen ciangin, Zogam ih khua leikiat ahi mual leh guam vive a hihman leh na manpha a pianloh man ih ngawhaa, ei mihingte lampan ih ki sapna ngaihsut leh genkhak in ih nei ngeikei hi.\nTuabang ih paulap na in ahi mah ding hiam cih ih et ciangin, Zogam khua leikiat tawh aki bang veve ahi, Japan, Switzerland leh Singapore te bangin leitung ah ahau pen leh a nuamsa pente ana hih zel uh ciangin ih paulap in a maanloh lamtak ki telthei hi. Tua hiaa, Zomite khantoh lohna in thudang hang hi peuhmah lo, eimau mahmah ki sapna leh mawhpuak ahih lamtak ki cian mahmah hi.\nIh gam leh ih minam khantohna ding in sepdan leh zia lam tampi a om hangin, a muibunh bel leh a taangzai bel in Naingngaanzee mah ahi hi. Abeisa hun sungaa Zomite Naingngaanzee zuihdan in nam 6-bangin ki khenthei hi.\nGam leh minam aa ding, luang kham’ aa sem\nHihbang sepnate in Pu Thual Zen, Pu Tun Khua Pum leh Pu Luah Thawngte bangaa a nuntakna uh apiak zahdong takaa a sepna uh ahi hi. Amau teng, a ciipsanh zahtakna (Crimson Salute) hih ka lai-at na tawh ih pia hi. Tuciangin amau bangdante in, ki sangkhaat ta hi. A om nawnlo kiuhkeuh cihphial ding hi zaw hi.\nMin deih man (Mualsuang)\n1948-62 Parliamentary lai in Zogam tualsuak Ngaingngaanzee party khat in, a lungsim bangun minam aa ding semzo kisa taklo uh hi. Amakai te 4-* in minam aa ding taangzai takaa asep zawhna dingun, Pyemah aa Ngaingngaanzee Party lian a popna dinguh thusim aki kup uh ciangin, tua Party a phuangpa lah ahi, a makaipipa lah ahi pa in,……….. taisanlo ding taisan lo ding,………. peuhmah taisanlo ngeingei lo ding;……… in ka Mualsuang ding hi ci’n minsial kawmin diangto in tangnial (veto) h i, kici hi.\nNB: * Tuate in,\n1. U Mang Tung Nung\n2. “ Khen Za Mung\n3. “ P. Khup Za Cin\n4. “ Son Cin Lian\nAangsung (amau ankuang) ding bek aa sepna\nMP te khat kiangah, tu in amau Bahoo dongtak aa va kahuh ahih manin, ih minam aa ding a thupi mahmah vaite ahi,\n(i). Zogam sungaa Meiteite in a-uut adah uhaa ahong gamhtatna uh bangci phisian sawwm cih aki dot leh,” tuabangte bel eibangte hih zawh ding hikei,” cih ahi zongin;\n(ii). Sagaing Taing leh Zogam gamgi vai bangci phisian ding cih a ngaihsutna aki dot leuleu ciangin,” Tuabang agen masasa peuh a nasepna panin ki khawlsak pahpah veh aw,” cih thu ahi zongin;\n(iii). Amah hihbang dinmunaa a omna in, vanleng ticket aki ngahtheihna ciang hileh pha zo saktuak, lungkim tuak lel aa, minam aa ding peuhmah hanciam sawwmlo, phuut sawwmlo, a sepsawwm tuaklo ahihna;\n(iv). A beisa aa ih aanaa ngah party aa ih Ngaingngaanzee semte ahih kei leh Zomi ulian akici peuhmahte in, gam leh minamaa ding sep dingin ngaihsut in neikha ngeilo in, your obedient servant a kici bang linnliann ahi uh hi. A tungsiahte cihbangin a sembek, a citak inncing ui a kici bangin aki sawlbang bang sem bekin, aki pia bangbang tuahlap lap, nelap lap bekte ahi uh hi.\nKigal bawl, ki langpan (Feud) na tawh aa aki sepna\n1961- kum, Parliament masa hunlai in Health Assistant (HA) a ngahbek hilo, zong ka kahkhin zo hi. Tua lai aa aana ngah Party aa MP khatin amau mi khat a piaknop manin, kei akah kinlai hong tawpsak in amau deihsak pa a kahsak hi. 1989- kumin tua ex- MP pa ka innuh ah hong pai in, hunkhat lai aa kei vaitawh kisai a sepna khial kisa ahihna hong gen (confess) in ka maisak na ding ahong thuum hi.\nAmanh ahong genna ah, amah zong ama thu tawh gamta a hihlohna leh a minpua (figure head) bek ahihna; Party sungaa makai 3- (amin uh hong gen)* te in alangte uh kuateng phial ding, kuateng a nasepna uh panin tawpsak ding; kuateng zakia sak ding; kuateng thongkhia ding; kuateng piang (transfer) sak ding cih sazian aki pia hiaa, ama aa dingin zong ol hetlo ahihna hong gen hi.\nNB: * Tua te in\n1. P. Khup Za Cin\n2. Kiam Yin\n3. Hrang Nawl (Khalkha)\nPawlkhat khatte in Naingngaanzee in bang cih tellopi aa a pumdian, a pum hanciam, a pum kipeek pawlkhat om thei leuleu hi. Gtn: 1970- huam pawl dingin Shierra Lornne ah, Sgt. Doe In President a seplai in gamsungbeel (insurgent) pawlkhat in kumpi galkapte Camp khat la uh hi. Tua sungaa van omteng khempeuh la uh aa, tua vante lakah Computer pawlkhat zong ki hel hihtuak.\nTua insurgentte in a Computer ngahte uh TV sa in TV en dingin Computer pumvel thapai uh hihtuak. Tuabang thupiang a President pa in atheih ciangin, “Computer khawngte TV a sa laite in aanaa hong ngahin gam hong uk leuh ih gam bang suak ding” ci in a tauu hiathiat bek hi, kici hi. Ei sung zong ah tuabangdan tampi tak ki omlai hi.\nSunmang (day-dream) tawh sepna\nPiang, piangzo ngei ding cih ngaihsut in neilo in, amau uukna bang tawh gelgel pongaa a lungkim mahmah pawlkhat zong a omthei leuleu hi.\nA tungaa thute hangin, ih Zogamah gam leh minam itna takpi leh pilna siamna tawh Naingngaanzee ki semlo ahih manin, ih Zogam in tuaa ih dinmun ciangbangaa a omlai ahi hi.\nZogam Naingngaanzee Taangthu\nZomite in, kuamah kumpi leh gamdangte khutnuai ah ih om ngeikei aa, eimau ukpi leh hausa tawh Kam Hau Upadi zangin aki ukte ih hi hi. Tua hiaa, 1888-kum Mangkangte in Zogam ahong laaktoh zawhciangin, tuama aa ih ki ukna bangmah in ei leh ei hong ki uksak lel in, galvai savai cihbang thulian mahmahte bek amau alen hi.\nIndia gam leh Kawlgam Governor khat khutnuai ah hong ukkhawm hi. Kawlgam bel Deputy Governor Zangkungah kawihin hong uksak hi. Kawlgam tawh Deputy Governor pa khutnuai ah ahong uk hangin, Zogam bel 1896- kumaa aki bawl Chin Hills Administration Acts tawh atuam in ahong uk ahi hi.\n1935- kum ciangin, Kawlgam in a beisa aa mahbangin India gam tawh ki gawmin (attachism) hong uk ding utzaw maw, tua hilo in Kawlgam in India gam panin ki khenkhia in Governor khat khutnuai ah atuamin hong uk ding (separatism) utzaw maw cih Kawlmi te ahong ki dot ciangin, mekhiatna tawh separatism tawh ahong uk ding ki utzaw ahih manin, tua aa ki panin Kawlgam atuamin Governor khat in ahong uk ahi hi. Tuabang aa Kawlgam India gam pan aki khen ciangin Zogam zong Kawlgam sungah ih ki helkha mikmek hi. Ahi zongin Frontier Area Administration tawh Zogam atuam in ahong uk ahi hi.\nBochoh Aung Sann in Kawlgam suahtaakna ding Mangkangte tung pan anget ciang in, Mangkangte in aana tawh hong hih peuhmahlo, Kawlgam suahtaakna lakna ding sungah ki helnuam ki hel nuamlo eimau hong teelsak in hong dong teekteek hi. Tua na ngawn zong ih teelkhialh khak ding hong lung himawh sakin, Kawlgam suahtaakna sungah ki hel lehang mailam Zogam ih mailam bangci dingaa, ki helkei lehang bangci ding cihzah dongin hong lak lailai hi.\nTuabang zawh ciang, Zogam in Kawlgam suahtaakna sungah ki helnuam ih hih zawh ciang nangawn ih Zogam mailam vai ding hong lung himawh saklua ahih man in, Maymyo Inquiry hong bawlsak in hong sittel lailai hi. Zomi taangmite in, ka cihsa mah uh khel ngeilo ding, “Ngal- tangh hapaak sa tumkik ngeilo,” ci’n amau khensatna mah tawh Zogamin Kawlgam suahtakna laakna sungah kiptak in ih ki helta hi. Hihin kuamah ngawhtheih ding hilo, eimau mailam ding eimau mahmah in teelin ih khensat ahi hi.Hih in Zomite in ih Naingngaanzee tawh kisai ih khialh masak penna ahi hi.\nNB: Kawlgam suaktaakna sungah ki hello hi lehang, Mangkangte in ei aa ding Special Administration atuam in hong bawlsak dingaa, Mangkangte khutsungah tuciang dong ki om in, amau hamphatnate a nopsak pih ding ih hi hi.\nKawlgam in suahtaakna angah ciangin, mualtung mi namdangte in amau ngaihsut theihna tawh in State nana la pah uh hi. Ei Zomite in ih hih leh, ngaihsun thei nailo, deih thei nailo ih hih manin State nana lalo uh ahih manin, Chin Special Division in ana ding bek uh hi. Hih in Zomite in ih Ngaingngaanzee tawh kisai ih khialhna a nihvei na nana hi hi.\nNB: Dr. Vum Khua Hau in a laiat na sung khatah, “State bel ka lakloh uh, ka ngetloh mah uh hi” ci tangial hi.\nTu in, Kawlgam sungah kiptakin ki helzo ih hih manin, mailam Zomite tawh ki sai vaikhat peuhpeuh ih deihna leh tupna ih neih leh, Kawlgam bup taangaa ading ahi, Houses of Paliament ii thukim pihna lo tawh bangmah apiang zo leh a piangthei ding thu ahi nawnkei hi. Gtn:- Zogam in Federal State khat in ih dinnop leh, Houses of Upper and Lower Paliament thukim(consensus) leh phalna kisam hi. Zogam leh Zomi nam tawh kisai thupi thuliante in, hihte thulo peuhmah tawh a piangthei leh a piangzo ding ahi kei hi.\nKawlgam in suahtaakna a ngahzawh phet in, Zogam tualsuak Party nih ahong piang hi. Tuate in\n1. THUPHA VAIHAWM PAWL (THVP) hi’n, a zawdiakin hausa leh ukpi luiite makaih ahi hi.\n2. KHAMTUNG SUAHTAAK VAIHAWM PAWL (KSVP) hi in a zawdiakin nautaang aki cite makaih ahi hi.\nTHVP in a nualam ciangin, Kawlgam aa Party lian ahi, PHAHSAHPAHLAH Party (AFPFL) pawlbawl hi. Tua AFPFL in pawl nih in ki tamh leuleu in, khat in TANSIANN PHAHSAHPAHLAH hi in Vuangyichoh U Nu in a makaih hi. Adang khat in TEYMEE PHAHSAHPAHLAH hi in, U Ba Shwe leh U Kyaw Nyein te in makaih uh hi. Ih Zogam zong ah tuabang dan mah in Party nih in a hong dinguh hi.\nKSVP pen, a nualam ciangin CHIN NATIONAL ORGANIZATION (CNO) in Khamtung gambup huamin ading hi.\nKhatvei, 1961- kumaa aana ngah CNO Party Ex-MP Pu Son Cin Lian tawh 1989- kumin ka ki hoilim na khat uh ah, 1950 huam pawl- Parliamentary Democracy lai in, mee ki teelkuan ding ciangin, pawlzawn in aki awt kheokho na ah, khat leh khat propaganda tawh ki gensia in ki ko ki kaapin ki om ngeiingaii hi. Tua lakah ka neu thu mangngilh mawh khat in, “CNO bul neilo, zung neilo, Vaansamh bang” kici hi. Tua thu tuciangin ka ngaihsut kikkik leh, hi kasa mahmah hi. Banghang hiam cih leh, tualai in CNO in Khamtung buppi, Township 6- huam hiaa, a vekpi in ngahmah leh zong MP 6- ding ahi hi.\nTua MP 6- te in Hlutdaw ah mee 400- vallak ah bangmah peuhmah thu neihzawh na neilo, phulzolo, lutzo lo leh tuhzo lo uh hi. Amau Zogamah a sepzawh belbel in, Dolsel permit ciang, thau license leh University Stipend Chin Special Division allotment a ngah sunsun sung panin amau piaknopte piak ciang cih simloh gam leh minam aa ding bangmah septheih leh sepzawh a neikei uh hi. Tuabangin, a tung aa bangaa aki cihna uh Propaganda in man ka sasann hi ci’n ama ngaihsutna ka dot leh;\nU Lianta (Son Cin Lian) in zong ka Zogam Naingngaanzee muhdan maansa lua a hihna; amau zong tualai in a Ngaingngaanzee dinmun uh in, Zogam leh Zomite phattuamna apiak zawhloh lamtak teluh ahih manin, mailam aa a kalsuan zia dinguh tawh kisai amau CNO makai 4 – (amin hong gen) teng Pyithaungsuh Yeihtha aa Pa Mang Tung Nungte innah zankimh in Closed-doors-Top Secret tak tawh in ki kumh uh ahihna; tuabang aki kupna uh ah, CNO in ih gam leh ih minam aa ding bangmah phattuamna hong piazolo ahih manin, ahong piazo ding Pyemah aa Party liankhat pop ding thu aki sunh leh Pa Mang Tung Nungin, taisanlo ding CNO taisan ngeingeilo ding, CNO ka Mualsuang ding hi ci’n minsialin diangto liangin thalnial gawp a hihna; kuamah a nialngamlah omlo ahihna; Galkap kumpi in aana hong lalo uh bang hileh CNO zong ki tamh ding ahihna hong gen hi.\nTuhun ciangin hihbang CNO te pianzia leh dante Zomi Ngaingngaaanzee sepna ah theihhuai ka sa mahmah hi.\n1989- kumin Zomi National Congress(ZNC) Signboard suanna ah kei zong ka va zoo kha hi. Tua laitak ah, ZNC hawihna leh a deihnate atuamtuam in a genna kei zong ka kuppih in ah; ZNC in tutawwm bek aa ka zak ahihlohna; 1986- pawl dingin Sia Kam Za Kap leh Rev. Luai Go Thang ka inn uh ah hong hawhin ZNC thu hong ngen ahihna; ZNC in Leitungbup Zomi aki ci peuhmah ahong gawmtuah leh ahong lamsang ding leh Zomite ki pawlna min ahihna; ZNC zumpi dingin Pentagon lim la in dawlnga mah ki lam ding ahihna( a drawingin tubangin ka vansung ah a omlai ding hi); ZNC huang dingin Kawlpi khua geiah 500- acre leitang lei ding aki hihna; ZNC ii ngimna, tupna leh gelnate taangzai takin hong gen ahihna;\nTuni aa ZNC Party minin, ih Zomi min ki helna ahih zahkhat in ngaih ngauu-ngauu, khum ngauungauu a hihna; ahi zongin tua amin ngaih bekin ih Zomite phattuamna hong pia zotakpi ding mah ahi hiam? CNO pianzia tawh enkhaak aa ngaihsut huai ahihna; CNO in Khamtung gambuppi ahuam lai na ngawnin Zogam leh Zomite phattuamna hong piazolo ahih leh, tuni in ZNC in Tedim leh Tonzaang Myonee 2- bek huam zobek ahih ciangin, ih gam leh ih minamte ahong piakzawhloh dan ding ka kumh hi.\nZNC upate lakah khat in; keima muhna in toisa lua ahihna; ZNC in NLD tawh alliance bawl ding aki hihna; NLD in muanhuai lua ahihnate tawh hong dawngkik hi.\nKe’n ka dawnkikna ah, NLD in muanhuai mahmah mah a hihna; tuabang aa muanhuai ahih zahkhat in alliance bawlbek in a sungah ih lut zawhkei leh leengnaa ki tangh veve dingaa, mite khamhval leh mite kha-teh kia te nangawn ih tuhngah na ding ollo ding ahihna; ei aki pawlpihte bek ih hiaa, amau sung mahmah ah amau ei sangaa a deihsak zawk a diill aa dill ding ahihna; a taktak ciangin kyawwtha ziantha( inner circle and outer circle ) hong khen veve dingaa; en! a khateh kia nangawn ih tuhngah zawh ding ollo ding ahihna; tua ahih ciangin alliance bangbek sangin NLD pawlmi in lutpah lel lehang hawihzaw ding a hihna tawh ka dawngkik hi.\nPhattuamna ahong pia zolo ding Partyte\nZomi or Chin min apua Party neuneute in Zogam phattuamna ahong pia zokei ding hi. Pyema aa Party liante ih popzawh leh tuate in Zogam phattuamna ahong piazo bek ding hi. Tua ahih manin, Zogam phattuamna ahong piakzawh na dingin, Zomi or Chin minpua Party neuneute in amau adin uh sangin, tua Party min tawh pawlhuai(organize) sak aa Pyemah Party liante ih pop ding bek ahi hi.\nPi Aung Sann Suu Kyi\nIh Pi Suu Kyi in, mihawih, mipha, mipil, miciim, mitei, misiam, mina vak, mi thumaan, mi pawlhuai ahih na bel kuamah a nialzawh ding thu ahi kei hi. Amah in Kawlgam bang thamtham cikei ning, Leitung buppi nangawn aa dingaa a iiplah huai mahmah mikhat ahi hi. Tuabang a hihna tawh kizui in, mi a tamzawte in amah tawh kisai ngaihsut khialna lian mahmah khat a nei uh hi. Tua in, amah thong sung pan in a hong suahtak zawh ciangin ahi zongin, MP ahong ngah ciangin ahi zongin ama thu tawh na khempeuh a hihthei pah dandan ding, a hihzo pah ziahziah ding aki sak na ahi hi.\nTuabangaa aki ngaihsutna in, South Africa te Mr. Nelson Mandela; Zambabwe (Rhodesia) te Mr. Robert Mugabe bangdan ding aki sak man ahi hi. Pi Suu Kyi in tuate tawh aki tehthei peuhmah ding thu ahi kei hi. Tuate in, amau thong akhia Dr. FW de Klerk ahi zongin, aana ngah kumpi semte tawh ahi zongin gamvai hawmkhop ding thukim aa thong pan aa aki suahtak sak ahi hi.\nPi Suu Kyi in tuabang hi peuhmah lo, amah a ki paampaih aki nawlkhiin theihtheihna ding, hithei leh leh zong a nuntakna a maimang saknuam liang ding zahdong aa ahua; amah gawwtna ding, amah a puaseh na ding ngaihsut theih tawpna tawh aki gel National Constitution aki kipsak zawh ciangaa, akhut leh akhe te aki lehheen zawh ciangaa tai dingaa aki sawlbang in thong sung panin ahong ki khahkhia ahi hi.\nTu leuleu ciangin, President Thein Sein in Reform bawl nuam ahih hangin, Kawlgam sungah amah in a thunei bel ahi keizel hi. 2008- National Consittution bangin ci lehang, ama tungah Chief of Staffs a omlai hi.Tua bek thamloh amah a thukim pih aanaa ngah Party sungah MP bangzah taktak om ding cih aki theikei lai hi. Pi Suu Kyi in ahong deihsak leh ahong pawlhuaisak(organise) sak ciang bangbek hi dingaa, ama thu tawh hong tang piaktheih cih bang a omngei kei ding hi.\nPi Suu Kyi in nasep hong ki pan leh, National Constitution a lungsim bangin puahphat kik dingin a masa belbel in ahong hanciam ding hi. Tua hiaa, mualtung kah ding bang hileh, a mualbul ah om aa, mual dawnlam a ento ciuu-ciauu bang ahi pan bek ahi hi.\nParty liante aki ci in, kuate hiam?\nKawlgam sungah Party lian ih cihin tulaitak bangdan ahih leh, NLD (National League for Democracy) leh USDP (United Solidarity Development Party) or Pye Khaing Phyo te gel ahi pen hi.\nNLD in, Pi Aung Sann Suu Kyi makaihna ahi hi. Tua Party min tawh 1990- kumin Gambup ii mee 82% angah ngeisa hiaa, taangpi taangtate in a muan bekuh hilo, a it aa apum it mahmah uh ahi hi. Tua bek thamloh, Leitung buppi in zong, a maikaipi nu hangin a muan leh a pahtak mahmah Party ahi hi. Tua ahih manin, NLD in aana ahong ngah leh, Leitung buppi in Kawlgam lam tuamtuam panin a huhnop lamtak bel, uploh theihloh ahi hi.\nBanghangin gammite in NLD hihzahta in muang hiam cihleh, a makai nu itna, ngaihnate bulphuh in, kumtampi galkapte bawlsiatna athuak na hangin, khasiat in a khuangaih na uh tawh amuan manuh ahi hi. Ei sehtheihna ciangah ci lehang, suallo in NLD in ngah dingmah in ih lam en hi. Ahi zongin;\nHih Party in tulai takaa aanaa ngah Party ahi hi. Tua hiaa, amau khut sungah gam ii hauhna teng khempeuh leh aanaa teng khempeuh a om hi. Amau lah, aanaa ngahna ii a limhna a ciamsa, anop na a theisate ahih manun, gam ii hauhna leh aana teng khempeuh hong zangin aanaa a taisuah loh theihtheihna dingin a tha neihtenguh hong suukin hong hanciamin pawl hong huaii leh, aanaa ngahkik zolo ding aki ci theituan kei hi.\nAhih hangin, ei ngaihsut theih tawpna ciang bangin ci lehang, NLD lammah in aanaa ngahzo ding lamin aleek zaw lai hi.\nZomite in ih hih masak pen dingte\nZogam bel, hih ding a tamlua aa gen ding zong hi vetlo, sep leh bawl ding aki pan nailo ahi hi. Zogam khantohna ding aki sepna dingin aki samh masa bulpi (Infrastructure) te ahi, ih neektawwm ding aki cinh masak limhlimh na ding, Sang, Zato, Lampi, Lei, Tui, Mei te ahi masa bel hi.\nAtungaa Infrastructures te ih sep kawmkawm aa ih patpah ding vaite in, minam ki ciankhat ih hihna dingaa sep ding (So-cio-po-liti-cal factor) te ahi hi. Hihte, ei aa dingin a thu pit dan; Bochoh Aung Sann in Kawlgam Suahtakna ngahna ding a hanciam laitakin a MOTTO uh in; “ Hlutlatzee zahsihzee dii, Pa-tha-mah uu-saa-pee; Hlutlatzee zahsihzee dii, Duhtizah uu-saa-pee; Hlutlatzee zahsihzee dii, Ta-tihzah uu-saa-pee – Independent is The First Priority; Independent is The Second Priority ; Independent is The Third Priority ,” acih mahbangin, tu ni aa Zomite aa dingin zong anuai aa tengin, bangmah dang tawh ki tehthei lo, “ Pa-tha-uu-saa-pee; Duhtihzah uu-saa-pee; Ta-tihzah uu-saa-pee,” te ahi uh hi.\n1. Zogam Federal State ngahna ding\nZogam, gamkhat aa din ding (Sovereign Zogam)\nZomite Pasianin minam kician khat( mun leh gam, pau, lai leh ngeina ki ciantawh a omte) in ahong bawlzawh buangin, gamkhat aa ih din dingin, Zomi aki ci khempeuh ii deih thu ahi hi. Ahi zongin ih Zogam Naingngaanzee kalsuan khialh ciangin, Kawlgam aki cihna sungah ih ki helkhaak zenzen na hangin, tua bangaa ih hihna ding a ol nawnkei hi. Kawl kumpite in lah tuabang aa ih hihna ding ahong phal ngeingei kei ding hi.\nHong phallo ding ahih ciangin, Kawl kumpite lehdona(violentism)tawh hanciam ding ci lehang lah, ei sangaa a lungsim uh akip akho aa a thupi zaw pekpek; apil zaw leh asiam zaw pekpek; ahau zaw leh alian zaw pekpek; agam alei uh ahawih zaw leh apha zaw pekpekte nangawn in kum 60- val bang ana hanciam uh hangin, tuciang dong a tupna uh aki galmuh nai palpallo lai ahih manin, ei aa dingin a lamet huai kilkello thu ahi hi.\nApiang zo ngeilo ding thu ahi, Sovereign Zogam ih hihna ding deih tahang ci in tumh leh ngimin hanciam in ih neihneih lai leh, tua in UTOPIAISM or SHANGRI-LAISM aki cite ih hi dingaa, ih pumpi, ih lungsim leh ih kha, ih hunte a mawk beisak lel ih hiding hi.\nZogam Federal State\nEi aa dingin a piangthei dingin, Zogam Federal State ih hih ding thu ahi bek hi. Banghang hiam cih leh, Kawlgam Naingngaanzee ah, 1947-Union of Burma National Constitution in, “ Independent ngahzawh kum 10 ciangin, State te in khantohna ah a lungsim uh a batkei uh leh Federal State ngenthei hi,” ci hi.\n1948- kumin Kawlgamin Independent ngahaa, tuazawh kum 10- a cinzawh 1958- kum ciangin, State dangdangte in khua phawklo in a omlai takin, State sung panaa apil, atei leh khua aphawk masa bel Shante in, Kawlgam in Independent angah uh a lungsim bangsa zolo takpi in, Constitution sungaa a om bangin, Federal State ngen dingin aki thawi leh, U Nu kumpi in pia nuamlo ahih manin, gam ii dan hawihsalo khalzawh ngaplo ahih manin, General Ne Win tawh naale-hmu (ki gulluuk) in, CARE-TAKER GOVERNMENT ci pongin gam ii aanaa la (tein)sak hi.\nHun masa , U Nu te hun laiin bel, hih Federalism aki ci aki tello zong ahi kei ding hi. Ahi zongin, Revolutionary Council hunaa ki pan, hunthak Ngaingngaanzee ah, ulianpipi aa aki nei Bochoh or DG, MD te ciang dongin hih Federalism aki gen ciangin, Kawlgam panin ki khenkhia aa, kumpi dangkhat, gamtuam khat bangaa om ding, dingg ding dan bang vive in ki ngaihsun in aki gen tawntung ka zangei hi.\nTuabang aa Kawl kumpite Ngaingngaanzee telkhialhna (mis-interpretation or mis-understanding) na hangin, ih hun in khang nih taang mah ahong sawt tuam baanah, gamsung bel ci aa ei leh ei ahong thah zong mulkim huai ding zahdongin atam hi.\nTuhun tak ciangin, a dangdang te’n zong atel naikei phial ding ahi zongin , Pi Aung Sann Suh Kyi in Federalism tellua mai hi. Kawlgam Naingngaanzee ah, apa’ lungsim, tupna leh ngimna teng atel sinhsenh aa, tuabang linnliann aa a taangtun sak ding zong alawp mahmah hi.\nTua ahih manin, tutung ngawngaw buangin, akhang akhangaa ih tup, ih ngim, ih lunggulh leh ih lamet tawntung, ih nget kei leh, Zomi aki cite aa dingin, leitung abei leh a beizaw mai dingaa, Federal State ngah ding lametna bel a omnawn kilkel kei ding hi.\n2. Zogam leh Sagaing Division gamgi amaan (Mangkangte hong uklai aa) bangaa lakkik na ding\nMangkangte in Chin (Khamtung) gam gamgi suang ahong phuhsakna in, khamh ki patna liann pan hi peuhmah lo in, khamh ki patna mualbul panin tai 1/2/3/4/5 mun khatkhat bangah tai 10 ciangciang zaanggam zong ahuam ahi hi.\nIh muhpak dingin, Tedim panin Kawlpi pai lehang, tu laitak aa Zogam gamgi leh Sagaing Division gamgi in, Tai 9- ah aki phut hangin, taangthu zong aki citham ding hi nailo, a theitel lai amu tellaite in, nidangin Khamtung gam leh Kawlpi gamgi in, Sing-unau (Chuhtungpin) hi, ci uh hi.\nKawlte in, Chin hong ci uh hi. Ei leh ei Zomi ih kici hi. Ih gam pen, Zogam in ih ki gen ding kimlai, Zogam ki cilo in Khamtung gam peuh ki cimai hihang. Tuciangin, tua Khamtung gam ih kicih, Kawlpi kuamaa Ngaingngaanzee a uuk leh Khamtung a cihna ii akhiatna a telmahmah Kawlte pawlkhat nana om hiding hiam, Zogam leh Sagaing Taing gamgi dingin, Khamtung mualbul teekteek ciang bangkhatin khia in la miikmeeek uh hi.\nHunlui Parliamentary Democracy kumpi, 1948-62 lai in hihbangaa Zogam leh Sagaing Taing gamgi buaina ki gen ngeilo hi. U Ne Win kumpi ahong kah ciangin, tua’ thanem na leh ih Zogam Naingngaanze or aanaa nei, Zomi ulian aa aki neite thanemnate meetdawh meetlaakin, Kawlpi huam aa Naingngaanzee uuk aa aki neite ii aw vaanna leh huzaap na hang tawhin,\n(a). Zogam leh Kawlpi gamgi munkhat khatah, Kawlte hong luutin gam ahong keekna hangin, Zomi pawlkhatte bang tawh thubuai uh ahih hangin, eimite in thalelh uhaa, a zaanglo uh a taandan, hunkhat lai aa Tedim Vuandok a semngei, Zomi khat in telmah mah ahih manin, khasiat lua leh nasalua ahih manin, agen kawmkawm bangin a kahpau liang hi.\n(b). Tua Kawl Naingngaazee uukte in, Kawlpi Township leh Sagaing Taing aa aanaa nei te zolua uh ahih manin, Bahoo te thu tawh cipongin, gamgi bang adeih deihna uh ah hong suanto to uhaa, tu tataktak ciangin, Tai-9 mualbul, zaang leh khamh cinh linnliann ah Sagaing Taing Sign Board hong suangta uh hi.\nTuabang aa ahih nate uh, a diakdiakin, a haihan Sagaing Taing Council Chairman pa Thura Kyaw Swa hunlai bangin suuk phadeuh hi. Aman lah haihan tawh hihgawp, tuabang ciangin ei aate in lah, nupi gal gen a cihbangin, Bahoo te thupiakna bang tawh aki cih semsem ciangin, a thupai zia a tello lua ahi, ei aate in hai kihtakin lau mahmah uh ahih manin, aa’naa lo leh lau hetlo takin hong hihgawp uh ahi hi.\nBahoo te thupiak acih un, zuau bulom tanghpi ahi hi. Constitutional Procedure bangin ci lehang, Taing ahih kei leh Township khat leh khat gamgi thak phut ding ahih leh, Taing leh Township concern’ mipite thukimna bang hidingaa, tuabang tawh in Hlutdaw in a confirm sak ding ahi hi. Hlutdaw in Taing leh Townshipte thu kim na omlo in amau thu tawh in atung panin thu pia cihbang a omngei kei ding hi.\n(c). Tu in Zogam leh Sagaing Taing gamgi in a kipsa aa a omsa gegu kimlai ahong ki guksak hiaa, Hlutdaw ah ko lehang, Court of Inquiry Commission hong phot sak leh, tuate in aki sam bangin hong hihsak dinguh ahi hi.\nIh Zogam gamgi pen, tuciang dong pawlkhat a kiplai zong omlai ding hi. Mangkang te in aki sam bangin kiptak leh khotak tawh lim phatakaa a hihsa hiaa, a om nawnkei phial leh zong, map reference tawh kankik ziau aa, a thak phuhkik ding ahi hi.\n3. Zogam ah Kawlte leh Meiteite aa kipan mi namdangte a-uut adah uh in, zahtak kihtak neilo aa ahong gamhtat, ahong pheengtat uh a bei theihna ding\nZomi a kicite lungsim puakzia( mind set )in, ei lo peuhpeuh, ih baangkua sung ahih leh, ihinnkuanpihte lo peuhpeuh; ih khuasung ah ahih leh ih khuapihte lo peuhpeuh, Tedim ah ahih leh, ih Tedim mipihte lo peuhpeuh thupiit ngaihsut pah, zahtak bawlpah in ih kihtaak bawlpah hi. Ih tua cih banglo in, ei leh ei ih ki thupiit bawl, ki thupi simlohna tungtawn in, ki zahtak bawllo, ki kihtak bawllo in, ih ki thupisimh kei pah leuleu hi.\nTuni’n, Meitei leh Kawlte aa kipan minamdang(maithak)te in, ih gam ih lei ah kihtak bei, zahtak bei in hong sungtum pusuakin, adeih nakuh leh, hong sut, hong laksak in ahong gamhtatna in, ih lungsim puakzia uh hong tellua mahmah uh ahih manaa ahong kihta kilkel lohna hang uh ahi hi.\nHihbang ih thaang-awkna (Dilemma) panin ih suahtak theihna dingin,\n(a). Eimau mahmah ih ki puahphat zawh ciangaa midangte in hong zahtaakna leh hong kihtaakna panin ahih kei leh;\n(b). UN te ii maikaihna tawh aa aki phuan Human Right Organization te ii hong huhna leh hong panpaihna tawh Kawl kumpite hong makaih in ahi zongin, ih suakta theibek ding hi.\nA tungaa thu nihte lakah, ei leh ei ih ki puahzawh ciang cihin, aki ciangtanh theilo ding zahdongin hong sawtlua ding ahih manin, vai kicianlo a muantak ding ahi kei hi. UN Human Right Organization te panpihna tawh kumpite hong makaih sak dingin a ol leh abaih belbel ding thu ahi hi.\n4. Zomite in Kawlgam suingah INNTEEK DINMUN ( Ist: Class) ah ih om na ding\nKawlgam sungah innteek bullam( Ist: class )ah ih om ding sangsikh in, leengnaa, peemta (3rd: class) bangin hong kibawl hi. Zomite in, anuai aa thute hangin Kawlgam sungah innteekzaa a ngahsa ih hi hi.\n(a). Bochoh Aung Sann in Kawlgam Suahtakna ngahna ding Mangkang kumpi tungah a nget ciangin, Mangkangte in Zogam aa kipan Mualtungmite, aki helloh in pialo dingin, kall in nana deek bawl pah hi.\n(b). Bochoh in, tua ahih leh ci’n, Mualtungmite thukimna angah theihtheihna dingin Pinlon Conference bawlin aki peipah biangbuangaa, mualtung mite thukimpih theihtheihna dingin kamciam tuamtuam apiakna ah;\nKawlgamin Suahtakna angah ciangin,\n(i). Hamphatna aki ci peuhmah, Kawlte leh mualtungmite in aki bang, aki kimhin noptuamna leh hamphatna ngah ding, Kawlte in peekkhat manh angah leh Zomite in zong peekkhat manh mah ( Burma ta-kyat, Zopmi( Chin) ta-kyat).\n(ii). Kawlgamin Suahtakna a ngahzawh kum 10- sungin Mualtungmite in a khan tohna uh a lungsim uh a batkei leh, Federal State tawh adin theihna ding ngenthei ding;\ncihbangaa kipan kamciam a piakciangin, Mualtungmite in zong a thukimna uh tawhaa Kawlgam Suahtakna aki ngah ahi hi.\n(c). Kawlgamin Suahtakna a ngahzawh phetin, a ciiangciiang pan gamsung belin, kumpi te aki lehdona ah, Kawl kumpi tapongte khutsung atung ding kimlai, anuai aa bangin Zomi galhangte in, asi anaai bek hilo a nuntakna uh apiak dongin a honkhia uh hi.\n(i). Kazian tapongte hat mahmah uhaa, Kawlgam mun tuamtuam a laakzawh baanuh ah, Kawlgam khuapi Zangkung alaak dektak laitakin, Zomi galhang te hotkhiatna hangin, a suakta hi.\n(ii). 1948- 90 ciangciang, Kawlgam sungaa tapong namtuam tuamte hat mahmah uhaa, Kawl kumpi in lelhtaakin aneih laitakun, Zomi galhangte hangin, zawh kikna in nei in a suakta uh hi.\nTuciangin, Kawlte in a tungaa ih hihnate melhbawlin, ei leengnaa, peemta bangin hong bawllel uh hi. Bangci bangci in ih hawih gen hangin, dii chin dii ahong kicih limhlimhin, mihing ginaa mihing ki cianaa ahong ki sehlohna dan kammal ahi hi.\nHunkhat lai in Zomi galhangte hangaa Kawlgam aki hotkhiat zawh banglo in, tuciangin, galkapbu ding gengenloh galkap nautaang ding nangawnin ahong ki saang nawnkei hi. Kumpi nasepna ah hong ki nawlkhiin hong ki paampaih ta hi.\nZogam state ih budget zong, amau khatehkia bang, haaniibaal baangbang lel honglot, hong paih lel bek uh hi.\nAkua akua in Ne Win hunlai ih cihcih hangin, tualai in ei mualtungmite hong aang-vaan lai aa, ei aa dingin hunphat lai bangkhat in ki ngaihsun thei hi. Tuazawh nua ciangin, hong aangvaan gengenloh, Kawlgam sungaa mualtung mi aa kipan minam neu dangdangteng hong melhbawl hong maimang sakna dingin, Myanmar (Kawlte) aa ki pan minam tuamtuamte Burma aki cibel, Burma cih kawih nawnlo in, ih vekpi in Myanmar (Kawlte) kici aa, tua khempeuh Buddist ih hihna dingin, 2008-National Constitution hong bawl ahi hi.\nA tungaa thu tawh kisai in, Kawlgam, Nyipyidaw aa World Economics Forum ah, BBC makaihna tawh Daw Aung San Suu Kyi leh mipite World Debate aki bawlin, BBC Chief Journalist in, Burma leh Myanmar aki lamdanna a dotna ah, Pi Aung Sann Suu Kyi in, teltakin gen hi. Ih pi ii dawnkikna bel, mulkimh huai ding zah dongin hong hilua mahmah hi.\n5. Zogam leitangh neih theihna (ownership tenure) in Pyema (Burma Proper) aa bangin, Free hold land, Grant (90,60,30) ih neih theihna ding.\nTuciangciang aa ih Zogam leitanghin, ih Sangmangte in thu ana mukhol uh ahih manun, Missionary huangteng 90- year grant tawh ana hih cih simloh uh, adang teng khempeuh kawwm (land lease status) bekaa a omlai ahi hi. En! ih hihleh, kapu kapa innmun, logam ih cih kanhkanh ih cih laanlaan hangin kum 10- lease bek tawh ahong kipia lelbek hiaa, tua nangawn zong a uut hunhun aa ahong ki laksak theilai ahi hi.\nGtn: Grant renew theihna ding , Mangpipa in thu anei hi. Phamlaam aa ZBC huang zong kuamah in donlo ahih manin 1980- huam pawl dingin a grant validity abei ahi hi. A renew kik ciangin, Mangpipa in renew sak nuamlo bangkhat ahi taam maw, tu in ZBC huang khenkhat bang aki taan suak hi. By: Pu Pau Za Mung\nPrevious: Kidawm! Malaysia Zomi te\nNext: Misisate’ kivuina KHAN leh HAN (kei’ theihna ciang)\nU Maung Maung Oo (Parliamentary Secretary) tawh nitak hun manpha zangkha


url: =Malaysia gamsung ah hiamgamtatna ah akihel migilo 8 kiman :: ZOMI DAILY\nposted on 17 November 2018 at 11:29 pm Lomkholna: News, Sawltak, World\nMalaysia gamsung ah mi ommuangte a nawngkaisakding, hiamgamtat akipatsawm mi 8 kimankhia cih NST pan kiza hi. Tua migilo tepen abeisa October 30 leh November 12 kikal in Police te’n amatkhiat uh ahihi.\nPalik alianpenpa ahi Inspector-General of Police Tan Sri Mohamad Fuzi Harun in agenkhiatna ah tua migilo akimankhia te lakah mi 7 tepen Philippines gampan hi uh a, adang khatpen Malaysian gammi hi ci’n pulakkhia hi. Putrajaya leh Sabah panin Federal Police Special Branch’s Counter Terrorism Division te makaihna tawh buluhna Raids tamveipi kibawlin akimankhia uh ahihi.\nPhilippines gammi akiman 7 tepen akum uh 27 leh 60 kikal ahi uhhi. Amau pen Southern Philippines gamsung aom gitloh ngongtatna amakai “Abu Sayyaf Group (ASG)” akici te ahi uhhi. Tuaban ah Malaysia gammipa pen kum 38 aphakhin khat hi a, IS migilo te gitloh ngongtattheih nadingin sum avaihawmsak zelzelkhat kici hi.\nTua Malaysian gammipa in suaitawn “Gold bars” kizuakna ah Agent asemkhat hi a, tuapa pen October 30 ni in Putrajaya ah kimankhia masa hi. Tuapa in Syria gamsung atungsa Malaysian gammi IS makai khattawh kizom in Terrorism Activities gitloh ngongtatna te ah zatdingin sum akhakkhiazel khat ahihi.\nTuazawh ciangin November 01 ni in Sabah panin Filipinos gammi 3 te kimankhia leuleu uhhi. Tuate pen Sabah leh Southern Philippines gamsung tengah mi mancip, Kidnap bawl uha, sum tampipi tawh aki tansakkik zelzelte ahi uhhi.\nAdang akiman khatpa pen kum 34 aphakhin khat hi a, ASG kici Abu Sayyaf Group migilo te zatdingin thau abawlkhiat saktheikhat ahihi.\nTuazawh asawtlo November 08 ni in Filipono gammi 2 kimatbeh leuleu a, tuate pen Labourer khatleh Technician khat kici hi. Tuate zong ASG migilo tetawh asemkhawm hi uh a, tua migilo kipawlna sungah mithak aluttheih nadingin avaihawm, pawlzong in mikaikhawm te ahi uhhi.\nMore: Indonesia Police HQ asim temtawi migilo 4 kikaplum, Officer khatzong si\nTuate pen Southern Philippines lamzuanin ataikhiatsawm laitak in Malaysian Authorities te’n amatkhiat uh ahihi. Tuakhitzawh November 10 ni inzong Sabah panin kum 30 aphakhin khat kimatbeh leuleu hi.\nAnunung penpen akimankhia pen November 12 ni hi a, tuapa pen kum 60 aphakhin khat ahihi. Sawltak #zomidaily\nPrevious: Malaysia, Kota Kinabalu ah Operasi kibawl in mi 19 kiman\nNext: Cisa natna tawh kisai\nSuan leh Khak ~ Pau Tun Thang\nImmigration Kitheihmawhbawl Theih Hinawnlo ~ Hau Za Cin\nTulsa: Myanmar World Cup USA 2015 – Final te\nMalaysia, Alor Setar aom Hotel khatah apuakkhamthei van kilot


url: =Vondeih Kep Ding – 62 (Dimno’ Pa) :: ZOMI DAILY\nposted on 11 October 2016 at 10:08 am Lomkholna: Article, Paukhankap\nHatah khat hong gen nuam ing. Kum kipat lam in ka ki-apna pawlpi ah state dang panin hong zin Pastor khat in sermon na hong nei hi.\nSermon hong kipat lam in ka lung hihmawhna khat om-a,‘hih a thugen aw ka za ngei tawh kibang,’ kaci hi. Minutes (10) khawng hong gen khit ciangin hih hong gen thu pen youtube pan in ka ngaih ngei sa, eimi Pasian nasem minthang khat i a sermon na hong na gen kik ahih lam ka phawk hi. Tua youtube sunga sermon pa gendan lian in hong gen kik a, a ciamnuih leh a kammal te na ngawn khat mahmah zong alaih omlo liang hi.\nYoutube ah sermon pa in Lai Siangtho taang mun khat a reference dingin simna khat hong nei-a, asim khit adaktoh ciangin hong khuh thalhthalh hi. Ko kianga sermon pa zong tua mun san hong tun ciangin dakto in hong khuh thalhthalh mawk hi. Tua bang liangin hong ciin kik ciangin na pa in a thugen pen ngaih dingin ka tuatthei nawn kei-a, Penglam – 3 video bang phawk in hahat sa-in ka nuinui thapai hi.\nSermon man ciangin na pa in ka notebook ah,‘hih Siapa in a khuak hong pua lo hi vak maw,’ ci-in ka gelh hi. Midangte hih ci bangin a gamtat pen hatha kasak hangin nang hihdan in nong gamtat mawk leh na pa adingin hong hatah hetlo in, hong nuihzak huai hetlo ding ahi.\nIh omna peuhpeuh ah limtak thu ngaihsun in thu i gen ding hong phawk sak, sa ing!\nTawngno aw, thu saupi kong gelh nop hangin tutung hih zah hong gelh phot ning.\nPrevious: KIA te’ Gideon galkap omnaphual pen Kawlgalkap te’n vanleng 5 tawhsim\nNext: Malaysia ah laisinna Sanginn nih meikang ~ ZD\nZNC/ZCD Kum (31) cin thusuah\nDemocracy thupha leh Tedim khantohna ~ Rev. Nang Lyan Kap


url: =Jessi phung sung panin a sel khat hong khangkhia ding a, a zungte panin a no khat hong khang ding hi.\nTopa} kha in ama tungah ama mite a ukna ding pilna, thutheihna, leh siamna pia ding hi. Amah in Topa} deihna thei-in Topa zahtak ding hi.\nAmah in Topa} nasep nuamsa ding hi. Amah in a tungtham bek muhna tawh thu khenlo ding a, kam lengsawn bek zakna tawh thu khentatlo ding hi.\nThumanna tawh mizawngte thu khenin, lungsim neem mite thu ahi bangin khensak ding hi. Ama kam panin a thupiakna tawh leitung mite gim kipia ding a, a muk panin a thugenna tawh migilote si ding uh hi.\nAmah in thuman leh thutak tawh ama mite uk ding hi.\nKeivom pen tuuno tawh omkhawm ding a, kamkei gialbem pen keelno tawh lumkhawm ding hi. Bawngno leh humpinelkai leh ganhing thaute omkhawm ding uh a, naupangno khat nangawn in tuate hawlzo ding hi.\nBawngpi leh vompi in an nekhawm ding uh a, amau note lumkhawm ding uh hi. Humpinelkai in bawngtal mah bangin buhkung ne ding hi.\nNawine naungek, gul gilo kua vangah kimawl ding a, nawine nawnlo naupang in gul gunei bu a sawk hangin a gul in tulo ding hi.\nKa mual siangtho buppi tungah amaute khatlekhat kiliamsak lo ding uh a, kisusia lo ding uh hi. Bang hang hiam cih leh tuite in tuipi omna a tuamcip mah bangin leitungah Topa} thu theihna kidim ding hi.\nTua ni ciangin Jessi zung pen mihingte tungah lim khat hi ding hi. Minamte in amah zong ding uh a, ama omna mun minthang mahmah ding hi.\nTua ni ciangin Topa in Assiria gam, Egypt gam, Pathros gam, Ethiopia gam, Elam gam, Shinar gam, Hamath gam, leh tuipi gei-a gamte panin ama mi a omlaite a ngahkikna dingin a vangliatna zang kik ding hi.\nAmah in minamte-a dingin lim khat koih ding a, Israel mi a kihawlkhiate kaikhawmin, leitung kiu li panin Judah mi a kikhenthangte kaikhawm ding hi.\nEfraim in hazatna lungsim a neihnate bei ding a, Judah mi a galbawlte kisusia ding hi. Efraim in Judah haza nawnlo ding a, Judah in zong Efraim galbawl lo ding hi.\nAhih hangin amaute in nitumna lama om Filistia mite simkhawm ding uh a, nisuahna lama om mite luhkhawm ding uh hi. Amaute in Edom mite leh Moab mite zogawp ding uh a, Ammon mite in amau thu mang ding uh hi.\nTopa in ama huihsa nungsakin Nail gunpi leh Eufratis gunpi tuite kangsak ding a, mi khempeuh in nuamtakin a kantan zawh ding lui neu sagih bek sitlai ding hi.\nEgypt gam panin Israel-te hong paitoh ciangin amau-a dingin lam lianpi khat a om mah bangin, ama mi a omlaite-a dingin Assiria gam panin zong lam lianpi khat om ding hi.\nNi khat ni ciangin mite in, "Topa aw, kei tungah na heh hangin na hehna damta a, kei hong hehnem na hih manin nang tungah lungdamna kong ko ding hi.\nEn in, Pasian pen kei a hong honkhiapa ahi hi. Amah ka muang ding a, ka lau kei ding hi. Bang hang hiam cih leh Topa Pasian in thahatna leh vangliatna hong pia a, amah pen kei a hong honkhiapa ahi hi," a cih hun uh hong tung ding hi.\nTui siangtho in a dangtakte a lungdamsak mah bangin, Pasian hotkhiatna in a mite lungdamsak ding hi.\nNi khat ni ciangin mite in, "Topa} tungah lungdam ko un la, ama hong huh ding ngen un. Minam khempeuh lakah ama septe kitheisak un la, ama min kiliansak hi, ci-in gen un.\nAmah in minthang takin sem khin ahih manin Topa} tungah phatna la sa un la, leitung khempeuhah hih thu kitheisak un.\nZion-a teng mite aw, nomau lakah Israel-te Siangtho Pa lianin om ahih manin lungdamin awng un la, lungdamin la sa un," a cih hun uh hong tung ding hi.


url: =Pathian Vawtsa Tuisiphu ~ Thu Tatuam (Siyin News)\nPathian Vawtsa Tuisiphu\nMonday, September 07, 2015 Pathian Thiamsa No comments\nTuisiphu te sia Africa ngam bek ah a om nganhing namkhat ahihang, tuciang mun theampo ah kizel hi.\nMaangkam in hippopotamus sia Greek kam pan hi aa, "Tui sung om Siphu nam" ci nopna hi.\nKumh 40 bangh nungta uh aa, pi 9.5 - 14 ft (2.8 to 4.2 m) bangh sau in, amei taw kingawm 13.75 - 19.75 inches (35 to 50 cm) bangh sau uh hi. Pound 5,000- 8,000 lbs (2,268 to 3,629 kg) bangh ngit uh aa, atun sia pi 6 bangh (2-m) bangh sang uh hi.\nNikhat nai 16 sung bangh tui sungah ta nuam uh hi.\nTui sungah husang ngawl minit nga bangh om zo aa, tuilii nuai tui tawdap ah vaak kakawi thei uh hi.\nNi tum ciang in, bo tungah kaa to in, tui taw tai 6 bangh akikhualana dong vaak thaap thei uh hi.\nA tal khat le apui 30 bangh kithua thei uh hi. Tha liat bangh nau pai uh in, tui sungah ano suak uh aa pound zakhat bangh ngit uh in, apui khat in kumh nii ciang khat vei bangh bek nau nei thei uh hi.


url: =Thopi maw, Khuaivah? ~ Nk Khanno :: ZOMI DAILY\nposted on 10 December 2017 at 11:55 pm UTC+9:30 Lomkholna: Article, Khanno\nThopi leh Khuaivah icih te pen kha (wing) nei in a leng thei insect nam ahi uhi.\nThopi ahih leh ninkawm lak, a kihhuai a uih nate bawm in nopsa in a om hi. Ninlak a a om lungnote a tungah pua in a leng kawikawi hi. A siangtho ante, mehteh mehgahte zong a bop ciangin tua ante thaanghuai sak hi. Tua thopi bopsa ante ne kha leng gilna, sungpai sak in nuntakna na ngawn mualliam sak zo thei hi.\nTua hi a thopi pen natna pua “Vector” ganhing kici hi. Nin le mihing kikal ah natna lungno a pua tanupi cih ding ahi hi. Tua hi a kua mah in thopi ki it lo, kikhawi nuam cih thadah ki thatlum nuam ahih manin thoza na ngawn akibawl ana hihi.\nKhuaivah ahih leh paak palh bawm, paak zukhumte la khuaizu in bawl uh hi. Paak te palh sak tuam bek hilo in paakte aci a pian theih nading in leh a gah theih nading a huh kawm zong ahi hi. Paakpalhzu te khawmin nasem tanghtangh uh a, tua tungtawn in a khum mahmah Khuaizu kici bawl uh hi. Tua in mihing te cilesa hoihsak in thaza khat asuak hi. Amau zong pen paak ci piangsak nading tanupi te ahi uhi. Amau te pen paak huan nei te, singgah kung te aading akisam mahmah ahih mah bangun mite in a inn vuah khawi in azu nekpih uhi.\nHih a tung aa ganhing nih bangin mihingte zong kinungta thei hi.\nMi pawlkhatte in thusia, thuginalo peuh gengen in nei thei uh hi. Mi gensiatna, mite thanemna ko bawlna, mite kisapna bekbek muhsak gensiatsaknate thupi sak mahmah uh hi. Tua bek hilo in mi khat le khat kikal ah thusia puakpuak thei ahih manin mite kimuhdah sak in, ki tot kisiatna tampi tak piangsak thei hi. Khat veivei ciangin ki tapkhapna, ki muh khialhna leh khutkhialhna ciang dong piangsak thei uhi. Hi bang mite pen thopi tawh kibang in pelh theih ding kisam hi.\nKhuaivah bangin Mipawl khatte in mite hoihna te muhsak in lungdam pih uhi. Asia pel in a pha mu uhi. Thu hoih thupha mah thupi sak ahih manin mite aading lungnop maitai na pia zo hi. Mite hoihna te etteh kawikawi cing kawikawi ahih manin amah pen khuaizu bangin mihoih mahmah suak hi. Kipawlna ah khantohna leh thalawpna piangsak hi. Mi khatlekhat kikal ki-itna, maitaina khangsak hi. Hi bang mite pen ki-it in ki ngai phadeuh hi. Ki phawk phadeuh hi.\nThopi bangin ninlak bawm in natna pua ihih khak leh ki puahphat theih ahi hi. Mite aading nektheih na hoih a sem Khuaivah bang ihih nading hanciam ciat ni.\nLai-at Nk Khanno (Zingsol)\nPrevious: Lebanon aom US Embassy maiah Jerusalem vai hangin lungphona kinei\nNext: France, Paris khuasung ah guaktangbek in aki nektheihna ansai khat kihongthak


url: =Thunget cialna ~ Lian Tuang :: ZOMI DAILY\nposted on 12 August 2016 at 1:17 pm Lomkholna: News, Zomi\nMun tuamtuam a om u le naute teng aw innlam pan thunget cialna laitomno khat ong khat ing ing.\nHehpihna tawh na vel sak teh un.\n09 400 511 575\nInnlam pan thunget cialna\nTu laitak innlam pan a lungdamhuai le lungkhamhuai thu pawlkhat ong tonkhawm hi.\nA beisa kum ( 2015 ) tubang hun laitak pen i minam bup in i lungkham mahmah hun laitak ahi hi. Tu kum ciangin tua dan thute tu ciangciang ong om kik lo ahih manin I biak Pa Pasian tungah i lung a dam mahmah hi.\nNung kum tawh et kak leng tukum ciang midangte ahuh zo ding dinmun ah a om zaw i hi hi.\nThunget mahmah huai thu\nI zak teh sa mahmah bangin Mualbem khua ah tulaitakin a kigen siang thei nailo natna khat lang mahmah hi. Kilawh thei ci lailai hi. Hih pen natna gilo khat peuh a hih khak ding lung hih mawh huai mahmah hi.\nIndia le Myanma gamgi dungah zin nasia takin ling ding hi ci in mipilte in tangko mawk hi. Ahun ding a kigen lian theilo bek hi a tu kum sungin ling kha dingin um mawh uh hi. Hih pen kigin theih leh dal kholh theihna tam hetlo a hih hangin theitek ding kisam mahmah ding hi. Mimal le biakinn te a kipan thungetna te ah phawk hamtang ding kisam kha ding hi cih i ko nuam hang .\nPrevious: Ka Pa In Hongtelsiam ~ Pau Khan Kap\nNext: Lia Kap Sian Hoih Kim (Kha 6) ading huhngetna


url: =Hluttaw Meeting ah Pi Cing Ngaih Mang thusunna :: ZOMI DAILY\nposted on 22 May 2020 at 9:03 am Lomkholna: News, Politics, Zomi\nPi Cing Ngaih Mang (ZCD teelcin MP, Tonzang) in Hluttaw meeting 16 veina ah mipi tangin thusunna limtak nei thei hi, cih kiza hi. A thusunna pan mipi theih ding a kilawmte atomin anuai abang hi.\n“World Bank pan a $ 50.00 million sum leitawi vai pen Covid-19 dona leh dalna, kibawlnate akipan mailam hunsau ah gambup cidamna leh khantohna dingin vai thupi mahmah vive ahih manin lungkim huai hi, ci-in ka thukimna hong gen nuam ing. Myanmar gambup ah Covid-19 ngah masa pen Case 1 ahih leh Kaptel khua, Tedim township hi.\nTedim khuapi zato pen lupna 100 bek ahih manin a nai pen Falam leh Kawlpi zatopite ah puak ding hi mah ta leh mipi deihlohna pen social media ah nakpi takin hong kizel hi. Tua thu hangin gambup vaipuak neite tungah Oxygen plant kihelin ICU leh lupna 200 ah khan theihna dingin Tedim leh Tonzang MP te in ngetna lai zong ka phah khin uh hi.”\nPi Mang in a genbehna ah:\n“Tua banah tu-in World Bank sumleitawi $ 50.00 million zeekna ding sung pan Tedim ICU Room adingin geelna om ahih manin zong mipi aitangin lungdamna kong pulak hi. Itna leh lainatna tawh na hong sem Tedim khuapi a siavuan siamahte, volunteer te tungah zong lungdam mahmah ung.\nTedim Zatopi pen lupna 200 ah kikhanto thei hi leh Tonzang khuapi leh Cikha khuapi huam sung a omte adingin zong tampi nuamtuam ahih manin nong khansakna ding leh Chin State township te lakah zato inn lupna 25 bek tawh a om lingleng niloh Tonzang zatopi zong lupna 50 ah khanto hamtang ni, cih thu hong sung nuam ing,” ci hi. Tedim Post\nPrevious: Hluttaw Meeting ah Pu Cin Khan Pau thusun\nNext: ZCRC nasepna le mipi mailam ding ahuampi thusunna ~ Lian Tuang


url: =DEC. 17, 2016 ~ MUC\nAdmin 9:36:00 PM Articles, MISSION NEWS\nA+ thusinnna: Khen Khatna\nPastor Daniel in nasep a kipatna dingin khangnote kiangah “ ni khatin nai khat Pasian pia in” cih bulphuhin hanthawn hi. Khangno makai khat ahihna tawh kizui-in khangnote kiangah\n“ kum khat sungin Topa aa ding sep ding khat geel un,’ ci-in hanthawn hi. Pastor Daniel in, “Topa tungah ki-ap hun ding zan 11 pan zankim ciang nei dingin khensat hi.” Tua hun sungin Pastor Daniel in khangnote aa dingin thungetna le sep ding geelna nei den hi. Khat veivei ciangin Pastor Daniel lungsim ah bang mah hong suaklo thei zel hi. Ahi zongin Pastor Daniel in tua bangin ki-apna hun a neihteh ama hun hi lo, Pasian hun ahihlam phawk hi.\n‘ I sep theih ding bang bang…\nZan khat thungenin a om laitak bang hong ngaihsun kha hiam cihleh pawlpi sunga pilna neite tawh nasem khawm dingin hong vaihawm hi. College tuamtuam ah sangnaupangte kiangah nasep zia ding hong vaihawm hi. Khangnote tungah nasep zia ding cihte, sangsiate le sangnaupangte kizopzia ding cihte le Pathfinder le AY cihte neih pih dingin hong geel hi.\nTua bangin Pastor Daniel in college sangte nasep a kipatma-in khua sung ah mite theih dingin “ zatepna in cidamna susia hi,” cihte a kipan cidamna tawh kisai theih ding thu tuamtuamte laisuan tuamtuam le lampi dungah pai kawikawi-in pulaakna nei hi. College sangnaupangte le siate tawh thunget khopnate zong nei hi.\nRomania gam in khen guk bangin kikhen ahih manin pastor Daniel in a mun le mite tawh kituak ding a hoih thei pen dingin nasem hi. College siate tawh kikhop in tua bangin na hong sep manin a nasepna lawhcing mahmah hi. Sangnaupang tampi in guihtheih khamtheih tuamtuam tawh kidiah uh hi. Khangnote hoih kimakaih thusinna neihpih hi. Tua bangin pastor Daniel in a thuhilhnate ah a kum tawh kizui-in thusinna neihpih hi.\nHoihtak hong kimuak\nTua bangin thusinna ka neihpihnate uh College siate le sangnaupangte in hoihsa thei mahmah hi. A thusinna tungtawnin zong mat ka pia uh hi. Ka mat piakzia uh pen A+ ci-in ka minvawh uh hi. A taktak in hih bel sanglai tawh kisailo, a tuamin a kihilh thusinna khat hi. Hih thusinna ah anhuanzia, cidamna ding annek zia, guihtheih tuamtuam a zangte dam nading, khantohzia, sumzon zia le zeek zia, internet zia cihte ka hilh uh hi. Ahi zongin biakna, upna tawh kisai thu peuhmah hilh ding hong kiphal lo hi. Ahi zongin Adventist khangno kikhopna ah sangnaupangte le siate a hong kikhop nadingun ka zawn uh hi. Hih kikhopna ah lasakna, Lai Siangtho sinna le biakna tawh kisai kimawlna tuamtuamte zong ka neihpih uh hi.\nKum khatin kaal sungta bang camp ka nei uh hi.\nMai Sabbath ah zop kik ding:


url: =Pasal’ ta neihtheihna a nawngkai sakthei thu tuamtuamte :: ZOMI DAILY\nPasal’ ta neihtheihna a nawngkai sakthei thu tuamtuamte\nposted on 2 April 2019 at 9:17 pm Lomkholna: Article, Health\nPasalte pen Numeite tawh kibang lo-in a khan sung tawntung ta a neihtheih lam uh ih theihsa ahi hi. Ahi zongin pasal cidamlo pawlkhatte in khanggui kizom ta neihtheihloh natna hangin zatui tuamtuam tawh a hih kei leh ki atna nangawn tawh ta neih ding a hanciam hangin a ngah zolo zong om veve hi. Pawlkhatte ahih leh khanggui ki zom taneih theihloh natna nei kei mah tase leh nuntak gamtat daan, nek leh dawn daan siamloh hangin Pa dinmun a ngah zolo zong mi tampi tak om hi. Tua ahih man in a nuai aa thute limtak ciamteh in zat pah ding thupi mahmah hi.\nA theihhuai leh ki dophuai thute:\nZu tam dawn luatna in nau neih nading nawngkai sak hi.\nCoffee tam dawn lua kei in. Ni khat hai thum val dawn ding hoihlo hi.\nZatep kei in. Zatepna in Pasal’ buatui sungaa lungno hoih susia thei hi. Numei’ lungno hoih kiang a tun zawh nading thahatna kiamsak thei hi. A cidam Pasal’ lungno hoih neihtheih nading a ki sam pipen Vitamin C zong siasak thei hi.\nTuilum sungah sawt ki sil luat zong hoihlo hi. A cidam Pasal lungno hoihte susia thei hi.\nComputer Laptop zat ciang phei tungah koihaa zat hoihlo hi. Tua bangin pheitungah sawt zang semsem le cin phei leh zummawh hong sasak ding aa tua in a cidam lungno hoih susia thei hi.\nA ki gaklua sungten teng kei in. Pasal’ciltang in adang ih pumpi sangin khuavot deih zaw hi.\nSawt tutluat zong hoihlo hi. Gtn; sawtpi mawtaw hawlna, tutna ah sawt tutluatna , pumpi tatna tawmna te in zong pasal’lungno hoih a cidam ding zahin cidam sak lo hi. Tua ahih man in pumpi tatkhiatna exercise a hi lam siauhna, singsakol tuanna , na lunglut kimawlna khat ah kihel aa ki mawlna cih bangte kal khat in a tawm pen li vei bang sep ding ki sam hi.\nLungsim gimluatna hoihlo hi. Lungsim gimluatna hang in pumpi sung pand Cortisone hormone hong pusuak hi. Tua hormone te in Pasal’lungno hoih paikhiatna ding nawngkai sak hi.\nA nellua nekna zong lauhuai hi. Vokthau, Bawngthau cih te leh sathau sungah a ki kan behbeh mohte ih nek khit ciang pumpi sung a tun khit ciangin tua a thau te pen Gu hong suak aa tua in nau neih theih nading lungno susia hi.\nTha om theih nading nek leh dawn tuamtuam nekna in pumpi cidamna bek hong pia hilo in nauneih theih nading thupi mahmah hi.\nIron dat tam a kihel a mel a san satak, buhsih, kai kuang, mehteh mehgah tuamtuam tampi ne in. Folic acid dat tam a ki hel a eng dup mehteh tampi ne in. Antioxidant a ki hel lothang kang,lothang san , lenggah te zong tampi ne in. Protein dat tam a kihel aktui zong ne in. A ki sap leh Vitamin C,. Vitamin D leh Vitamin E te zong a thei Siavuan te tawh ki kum in ki ne thei hi. Deihsakna tawh, Taksinthu\nPrevious: Na deek akham luatleh na nuailam en in ~ Dong Mung\nNext: ZYA HQ pan Nasep dan theihsak na\nUpdate: UN DPI/NGO Conference kah ding vai\nZukham damiah mi 4 te’n nasemlai puteekkhat sumngen in thatlum uh\nA thupi pen bang hiam? ~ Haukhek\nUSCIS vaitawh kisai theihhuai pawlkhat\nZomi Idol ~ Nang Kim Mang


url: =Kuala Lumpur khuasung muntuamtuam Operasi bawlna panin gamdangmi 70 kimansuak :: ZOMI DAILY\nposted on 9 July 2018 at 9:40 pm Lomkholna: Malaysia, News, Sawltak, World\nMalaysia, Kuala Lumpur khuapisung aom muntuamtuam ah abeisa sungteng “Ops Mega” kici Oparasi lutkawikawi in, akigawm in gamdangmi 70 kimankhia cih theStar pan kiza hi. Tatsatlo, kizom ngekngek in Operasi akibawl hi a, puanzuakna “Clothing Mall” te nangawn ahzong Operasi lutkawikawi in akimankhia ahihi. (Photo: Kuala Lumpur khuasung aom puanzuakna Clothing Shop sungah Operasi alut laitak)\n“Ops Mega” kici Operasi pen Friday (July 06) ni in akipan hi a, tuazawh akizom in Operasi alut kawikawi ahihi. July 06 ni in Kuala Lumpur khuapisung muntuamtuam ah akizom ngekngek in Operasi kibawl kawikawi hi.\nTua Operasi bawlna hunsung ah akigawm in gamdangmi 132 te thusitna kinei in, tulak ah mi 43 tepen Work Permit akician neilo uhhi.\nTuaban ah Bangladesh gammi akigawm in 36 tezong Immigration thukhun palsat uh ahih manin kimankhia uhhi ci’n Immigration Department director-general Datuk Seri Mustafar Ali in tuni Monday (July 09) ni in genkhia hi.\nImmigration Director-general in agenbehna ah nasep aguan Employer (Boss) tezong ahun akicingtak in akipia hi a, anasem te uhpen Immigration thukhun tawh kituak in nasep aguatding uh ahihi.\nValid Permit aneilo nasem khempeuh amanlangin Register abawl mengmeng nadingin ahun tampi kipia in akizasaksa ahihi.\nTua ahih manin thukhun azuilo nasepnei Employer (Boss) tezong liausum tampi kipiasak dinghi. Tuaban ah Bank Account tezong ki khakcipsak thei a, aneihsa Assets khempeuhzong ki matsakthei cihi.\nTukha July 06 ni ciangciang Immigration Department makaihna tawh Malaysia gambup “Nationwide” ah Operasi akigawm in 595 veibang kibawl khinta hi. Tuabang in Operasi akibawlna ah gamdangmi nasem, Work Permit aneilo bekbekpen mi 1475 kimankhin a, tuaban ah nasepnei Employer (Boss) tezong mi 28 ki mankhiakhin uhhi. Sawltak #zomidaily\nPrevious: Kum 11 aphapan numei khat azi thumna dingin atenpih papipa RM1800 ki liausak\nNext: Najib in akimatvai Bail piakding acianlai RM500,000 piakhinta


url: =Coronavirus Pasian thutawh etna: Hunsia sungah hunhoih ~ Pau Do Lian :: ZOMI DAILY\nposted on 20 March 2020 at 9:27 am Lomkholna: Health, News, Paudolian\nCorona Virus Pasian thutawh etna: Hunsia sungah hunhoih ~ Pau Do Lian\nHih natna Coronavirus (Covid19) kicithu genbeh kullo in Leitung bup social media khempeuh dimta hi. Genbehkul lozah in kithei tek tahi. Tangthu ah sanginn tulsawm tampite, pawi, kimawlna sport, ansai, khualzina, leh biakinnkikhopnate kikhak cihpen aom ngei mengmenglo thu ahihi. Gampawlkhat (gtn: Italy) te ah lockdown (khakcip) uh a, gampawlkhat in khuapi liante khakcip hi. Vanzuak nasai (store/grocery) te ah vanlei bekbek kigual (queue) sa in munkhat tebang ah toilet tissue leiding tamlo ahihman in customer te kilai(fight) liang uh hi.\nHih lai kagelh (March, 19, 2020) hunciang mi 236926 in covid19 ngah a, tualak pan mi 9834 in sihlawh tahi. Kammal kizang ngeilo, social distance ci-in khatleh khat kinai loding cih tawh thunei kumpi, siavuante in news khempeuh phial ah tangko uhhi. Antarctica simloh hih virus in asuk khakloh omlo hi. Thu-um hihna tawh hihbang hunlai takin Pasian thu tawh etkak na (theological reflections) nam nga hong hawm nuam ing.\nEite pen upna neimi ihi a-adawilawk mite ihi keihi. Tua ahihman in Sawltak John in (Jn masa 4:18) itna in launa tawh kigawm theilo hi’ cihi. Pasian itna aneimi ading in launa beisak hi. Timothy nihna 1:7 Pasian in eite launa lungsim hongpia ahi kei hi avang liatna, itna leh eile-ei ki-uk zawhna Kha hong pia zo hi. Biakinn kikhopte, sangkah hunte, khuasung pawi te ki cancel tamah leh hihte pen lauman hilo in itna tawh akikholpak hizaw hi.\nHihnatna lungno mitungpan kilawh natna nam ahihman in azawngkhal (vulnerable) mite itna leh hehpihna tawh akikhak hizaw hi. Upna leh khatha hatmahmah pawlpi te inzong khakcihpen kumpi te thuman naleh eihangin midangte’n nopmawh asakloh ding cihna hi-a, itna mahtawh khatleh khat kilawhloh nading ahanciam ihi hi.\nKhatleh khat khut kilenlo, kisukha loding, kigamla ding cihpen tomkal sung kikhenna tawh kibanghi. Zomite khutkilen nuam deuhte, khatleh khat kikawi in atukhawm akhawlkhawm minam te hi se hi. Kisukha loding kilenkha loding cihkam mal kizat ciangin itna neita mahleng itna ihneih zahin kizom theinawn loding tawh kibang hi. Hong it ing cihpen itna kilahna hi-a tua itna pen kikhoihkhakna (touch) khutletna (hand-shake) pan alakkhia mite ihihi. Pasian inzong hong it ing cih akambektawh genlo in Pasian mahmah mihing hongsuak a eite tawh omkhawm hi (hong sukha hi) (John 1:14 & 3:16).\nMitawh kimuleng kilen (hand-shake) khazel kahih manin kazong sangtheipak kei hi. Tua hi-a, pawlkhat te in “hong it kahihman in hong naih kei in” cih kammal facebook khawngah post ka muhi. It kahih manin keitungah a omthei ding virus in alawhloh nading in hongsu khaken hong naih ken cih ahihman in itna mahtawh kigamlat akulhun ahi hi. Pasian in hongkhoih khak honglawn khatding thu um mite lam etpen hi-a, “Topan honglawngleh nuam nasa ding” cih la a ommah bangin Topan hong itding uttek ihih man in, honglawn dingzong ihlung gulh hi.\nTopa in cina damlo te (phaknatna) lawngleh damna ngah a, ahizongin ei mihing te’n miphak lawng khaleng phaknatna kingah hi. Tua mahbangin Christian thu um mite in damlote khutnga in thunget sakna ihneih pen itna lahna hi a, khutkiletna (handshake) zong khatleh khat lawmta hihna lahna hi.\nCoronavirus natna in banghong phawksak hiam cihleh, leitung mihing te tomkal khatsung in akisia ziauthei ihihlam hong phawksak hi. Leitungah gamhau pen anuampen gam US ahzong sumbawlna khang mahmah hi’ ci in asawtlo nungdeuh in pulak uhhi. Nipi kalkhat sung leh zankhat thu in tuate khempeuh kikhel ziauhi. Hurricane in zankal a anawkbang in tsunami in tuipi gei anawkbangin zingsang ihthawh ciangin nakhempeuh nakikhel mawk hi. Pasian in hihte phal keileh pianglo ding a ahizongin ama gupkhiatna thu akicingzaw, amanlang zaw in kilangh sakding hi.\nJames in (4:13-15) “Tuni ahih keileh zingciangin tua khua tua khua-ah va pai-in kumkhat bang va omin sawmbawlin a meet tampi vangah ni, aci mite aw, ka thugen hong ngai dih un, zingciangin na nuntakna uhbang ci ding cih nangawn na thei kei uh hi. Meiilum tawlkhat sung kaii-in a mangthang pak tawh akibang lel na hi uhhi. Note in Topa in hong thukimpih nakleh nungta in tua bang i sem ding hi nacih ding uh ahi bek hi.” Ih thahatna te leh ihlawh cinna te kisak theih pihding khatzong omlo hi. Late gelh te; (Asaph leh Moses) in 88-89 sungah, mihing te leivui pan hi a leivui ah ciahkik ding’ khuamial bek tawh kaki khawl a cihi. Mihing tehatna tawh bangmah kibawlzolo, khuahun kilaihsak zolo hi.\nKumpite in nipi giat sung biakinn khakding cihbang a pulakciangin Christian mikhat adingin nipi zingsang tho-in biakpiak na omlo ding cihpen alamdang mahmah thukhat ahihi. Ahizongin Pasian thulam pan etna (theological perspective) ah biakinn pen building hizenzen lohi. Corinth masa 3:16 na pumpi Pasian tenna biakinn hi cihi. Biakinn ihcih ciangin Zogam banghileh dak (bell) om ding, atungkhum ah singlamteh kisuang ding’ building hoih penmah hipah hi.\nZogamkhua neute ihpai ciangin biakinn kigal muh masa pah hi. Hoih pen cihna hi. Ahizongin Pasian muhna ah biakinn taktak pen ih pumpi ahih manin hih natna (coronavirus) hangin biakinn kikhak tuanloding hi. Building biakinn bel kikhak theimah hi. Ahizongin ihlungsim hongkhak zolo dinghi. Na omna inn/bukno sungkhat panin asangpen a om Pasian abia thei nahihlam kiphawk in. Napum pi biakinn ahihi.\nTulai tak (Feb 26-April 9,20) pen Lent kici hunsung hi-a, Topa Zeisu Singlamteh tungah si-a athawh kikma ni 40 sungteng ahihman in, hunhoih penkhat hongsuak hi. Lent pen athukzaw a Pasian tawh kizopna leh thunget hunsung ahihman in tulaitak pawite kikhak, saite kikhak, nasep tawm, apualam paiding kikhiamzaw a, inn ah huntampi ngahthei laitak ahihman in thungetna a neih ding hunhoih penpen hongsuak hi. Vai khempeuh kikhawlsak, kikhangto, cihte ihmuh ciangin ihlung sim nuamlo hi.\nAhizong in hihbang hunsungah Lent hun nuamtak in ihzat theih nading hunhoih khat angah ihihi. Lent ii limlehmel pen liinglukhu akhu Zeisu kithahna phawkna zong ahihman in cross tungah Zeisu in coronavirus adingin hongpiaksak hunsung teng ahihi. Tua ahih manin hih natna lungno, Covid19 pen Christ-Over-virus-infection-disease zong kici thei hi.\nNakhempeuh Pasian phalloh in pianglo hi ci in sangsiam leng thusia khempeuh thusia hizenzen lohi. Upna ah khauhsemsem in dawilawk ding hilo hi. Faith not fear. Pau D.Lian\nPrevious: “The U.S. Census” le Kei ~ Nicholas Pau\nNext: Covid tawh kisai ka ngaihsutna ah… ~ T. Sawm Lian


url: =TEDIM KAM KI ZA NA LAI (The Chin Hills News). SEPTEMBA KHA 1920. - Laibu Saal\nHome > Thuluui/Articles > TEDIM KAM KI ZA NA LAI (The Chin Hills News). SEPTEMBA KHA 1920.\nTEDIM KAM KI ZA NA LAI (The Chin Hills News). SEPTEMBA KHA 1920.\nSEPTEMBA KHA 1920\nBu 1 Shil Shim Na 12\nAutoba Kha Ni 27 ni a Mandali Khua a khang lam Pinlung Shivuegi a awm ding hi. Kham Tung Tawpidawte tampi i pai le Mandali Tapidawte a awi hi. Gun Khawm pan in thembaw man le me leng man in 15 a be ding hi. Mang Kang te in a shuak ma in a Mandali khua in Kawl Gam kum pi pa khua a hi hi. Tu dawng in kum pi pa in a awm lai a a en nuam te in a lut the ding hi. Tua shim lo in Mandali Khua et ding tampi a awm ding hi. Tapidaw 2000 bang 3000 a ki khawm ding u hi. Tua ciang in Kham Tung Tapidaw tampi i pai le a pha in ka um hi. Shia San Tun le Shia Cia Ken zong a pai ding hi.\nJulai Kha ni 15 ni in Tedim Vuantawk Topa in Memiu Khua a ji a ki pi hi. A ki pi khit ciang in amau ni in Tedim khua a cia u hi. Amau taw Tonu a nau nu in zong hong pai to hi.\nKhalkha khua a gal kap mang pa thak a tung jo hi. Mang Kang te in gal a ki do lai in tua topa in Apilika Gam a Zamini te a do hi. Tua gam in Kham Tung gam taw ki bang a hi hi. Lam a awm ke tham lo shing kung le lo pa tampi a awm hi. Zamini te in a tai tawn tung a Angalik te a del u hi. Sa kawl le la a shi khin u hi. Tua a hi ciang in kuli 1,000,000 in gal kap te van a pua u hi. Ci na na tampi a piang a mihing tampi a shi u hang in kum li tawn tung amau in gal ki do hi. Tu lai tak tua gam in Angalik kum pi pa a uk hi.\nAutoba Kha ni 7 ni Khalkha sang mang nu in a khua a cia ding hi. A khua a cia le Kham Tung a pai to ki nawn ke. Tua to nu le a pa sal in Kham Tung khua a tung nung sang kum 21 pha hi. Tua a hi ciang in Kham Tung mi a-ding na tampi a sem jo hi. Tu nung ciang in ama na sep na thu in Kam Ki Za Na Lai shung a ka at ding hi.\nJulai Kha ni 10 ni a Khua Sak lai hil pa Shia Tum Kali a ta no a shi hi. A shi ma in a na ke hi. Bang bang a shi hiam a ki the ke hi.\nPhalam khua a sang nau pang za khat a khang jo hi. Tua bang a tampi ni dang lai in a awm ke hi.\nTu kum Lumbang uk shung a an hak sa a Tapidaw te in an ne lo in kawl gam a Tapidaw te a the u ciang in Mawlamain pawlpi in a he pi ma ma a dangka sawm nga a pia u hi. Tua shim lo in Mawlamain sang nu me no te dangka sawm nga a he pi u hi. A hi hang in lam dang a lian pen na thu in nu le pa ne lo mi zawng nau pang le nu me no te in an hak sa thu a za ciang in a hu nuam u hi. Tua te in mi dang te an a ki vak hi. A hi hang in Kham Tung te a he pi man in a dangka pek nga a pai u hi. Amau in Topa Jeshu lung shim a ne u hi.\nSA LAN LAI SHIANG THO 23\nNi dang lai ina Itijila kum pi pa a lian pen a min Davui a hi hi. A hi hang in Davui in kum pi pa a ta a hi ke hi. Kum pi pa a shuak ma ina Davui in tu a cing hi. Kham Tung nau pang te in ni shim in shial gam pa lak a hawl a cing bang ma in Davui in a pa tu a cing hi. Tu te in shial a shiam bang a shiam ke hi. Tu cing awm tawm tung a hi ke le tu te in lam a mang thang the a in a cia the ke hi. Tua hi a Davui in a tawng tung tu a cing hi. A hi hang in kum pi pa a shuak a khua pi shung a in lian shung a awm lai tak a no lai tak a sep na a am ke hi. Khat ve Pashian thu a ngai shun lai tak in le tung mihing te in tu taw ki bang a sa hi. Tut e in lam a mang thang bang ma in le tung mihing te in van tung lam a mang thang the u hi. Le tung mihing te in thu pha lung nuam na a de hi. Tu te in an le tui du bang mah in mihing te in thu pha lung nuam na a de hi. Tu te in an le tui du bang ma in mihing te in Kha Shiang Tho a de u hi. Tu te in lam a mang thang bang in mihing te in van tung lam a mang thang the u hi. Tu te in a gim u bang ma in mihing te in a lung da the u hi, ci in Davui a lung ngai the hi. Ama khua a ngai le sa hang le vawm tampi a awm a tu cing a awm ke le tu te a ki pet the hi. Tua hi a Davui in mihing te in gal te tampi a ne a hi ciang in kem pa a de hi, a ci hi. Davui khua a tu cing te in te pi le ciang khut a tawi u hi. Tu te a pet ding in gan hing te hong pai u ciang in tu cing te in te pi taw a that the hi. Tua bang ma in mihing te in gal te khut tung a gim na a thuak ciang un a ki gum na ding in Pashian he pi na a de hi. Davui khua a mihing te in a it ma ma te a lu tung a sa thau man pha a nil u hi. Tua hi a Pashian kiang a he pi na a nga ciang in sa thau nil na bang a sa hi. He pi na tampi a nga a hi ciang in: Ka hai a lim hi, ci a ngai shun the hi. Hithu khempeu a lung ngai lai tak in Davui kum pi pa in lai khat a at hi. Tua lai at na in Lai Shiang Tho shung a awm hi. Hi lai in le tung Tapidaw khempeu a de ma ma hi. Kham Tung Tapidaw te in hi la a the na ding in a nuai pan a ki at hi.\nTopa Pashian in kema tu cing pa a hi hi. Kema in gim na ka thuak ke ding hi.\nAn tam na mun a hong lum sak hi.\nGun ge nuam a lam hong hil hi.\nKe kha in tha be lap hi.\nAma a min a-ding a de na in a thu tang lam shung a hong gawl hi.\nThu pha ci leng sa nu pi a lim vuam shung a ka pai hang in a gim nang ka ki ta ke hi.\nBang hang hiam na ci le Topa Pashian in ke taw awm Khawm tawn tung hi.\nTopa a te pi le a ciang khut in ke hong nuam sa sak hi.\nKe ka gal te mai a kema a-ding an ne na-ding bawl jo hi.\nKema hai in a lim ci hi.\nTel tak pi in kema in he pi na le it na ka nung ta lai a nga in.\nTopa Pashian in pi shung a tawn tung a ka awm ding hi.\nCI DAM NA LAM PI THU\nKHA LUI PAN A KI BE LAP HI\nTui khuk le a thuk ma ma shung pan a hong pu shuak tui in a pha bel tui a hi hi. Le shung a dai pai hong pu shuak tui te in a shiang tho lo tui khuk a hi hi. A tung thak le shik te a kum tampi a ki khawl ning taw ki hel zau a hi the hi. Tua nin te lak a khai tui te in a ki shia the hi. India gam a awm tui khuk te khempeu a hawi lo na lim in le a luang tui te in le khuk shung a a luang jo na ding a abawl u hi. Khat ve ve le sek te shing pek te a dal lo hawk lam bek a hi tak ciang in tui luang khempeu a tum hi. Tua bang buan le bawng ek te in tui khuk shung a tung hi. Tui khuk te in le sek in ki um ding hi. Tui khuk shung a tui lut jo lo na ding a pua lam bek luang na ding kim kawt le a kham sak ding hi. Le sek juak pi kim zong le sek vui i jut leng nawp tuam na a awm hi. Tui khuk ge a ki shil ding puan a ki sawp ding a ki lawm ke hi. Shing kung te in tui khuk tung a lia ding a ki lawm ke hi. Bang ding hiam na ci le shing te in tui shung a khia a muat the hi. Tui khuk tung a buk lam leng a ki huai teng dal the hi.\nTui khai na tui pel le khua khat bek a tawn tung a zi zang a tui ge a le kawi hi. Mihing te in amau tui pel le khua a zang le mi khat peu in tui pel ki huai khat taw tui khai a tui mi dang te a-ding a ki huai sak hi. Tui khuk khempeu a khua kal lai in tui vun na dawng in le sak i um sak tham lo tui khuk shung a ki bel ki tam phel le nin te shiang tho sak na-ding kum khat a khual lai tak ina tui bua khia ding hi.\nEk bukl le hawk lawm a luang nin te in ci na na piang the hi. Mihing pum shung a hi zong ina hawk lam a hi zong ina ui a nam shia a pai pi tui a dawn a ci na na a gi lo a piang the hi. Tui khuk nai a ek buk ki lam leng tua ek buk a ki huai te in pha tak pi in hawt gawp a van lo na-ding le kang taw ki hel khit ciang in ek buk ki khak cip hen. Tui khuk ki nai a awm a ki huai khempeu in mihing ci na sak the hi. Bang ding hiam na ci le tui in nin hawi lo te a hup the hi.\nTUI KHAT NA DING THU\nTui lim in shiang tho a nam na le lim na ne ke a muat na te a awm ke hi. Le kang a hi hang in a dang shik nam te a hi hang in na tampi a ki mang tui te in tui sak a ki ci hi. Shik nam te tawm no khat a awm le a awm ke le tui nip a ki ci hi. An huan na ding puan sawp na-ding in tui nip a hawi pen a hi hi.\nAngalik gam shung a khua pi te a tui shiang tho lam lian lam neu nuai a shik lawng in a la hi. Mi vawm te gam shung a zong tu in khua pi tawm om te a hi ma bang in tui lim a la hi. A dang khua pi a zong tu nung ciang in tua bang ma tawm tawm a ki bawl hi.\nDawn ding tui a pha bel hi. Dang tak a pha sak a ci na na piang sak the ke hi. Gui the kam the te in tui du huai lo pi a du sak the hi. Tua gui the i dawn teng in i ne bang lak ciang in i du sem sem hi. Tua gui the te zong a tampi te in ki shian a nga the u hi. Tua ciang in i ne ke awm jo lo a hawi zaw hi.\nA ki be lap lai ding hi\nNI CIAM TE NA BAWL NA THU\nAmelikan gam sak lam le a khang lam a gal a ki kap lai tak un a khua pi mihing te in amau ut thu in a gal kap na a sem uh hi. Tua sem te lak pan in ni ciam te na bawl pa khat awm hi. Tua pa in gal kap hi na pi ni ciam te na a bawl na te a pai pi a giak buk phual a ni shim in ni ciam te na a bawl le a min hong kidawk hi. Tua nung ciang in gal kap te in gal kap na gam a tung ciang in gal kap ding a ki sa khawl na ding thu a nga khit u ciang in tua ni ciam te na bawl pa buk shung a a ni ciam te na bawl a awm a gal kap mang pa in a mu ciang in: Nang in gam pi hang in ki shi ngam ding hi ci in gal kap a na awm in ci in gal kap a na awm in. Tua na nga nai lo a neu gil pi vak nang no khat na nam shia jo ke hi, nak pi in a ci hi.\nTapidaw shuak a Jeshu giak phual a gam pi man in ka do ding hi, ci a a ki ciam Tapidaw gal kap te zong lai shung a a min a ki khum khit ciang in amau de na an ne ding bek sem in Kha Shiang Tho gal kap ding pha tak a sem nang ha kat ke u le a gal kap mang te un bang a ci lung ngai ding u hiam.\nItem Reviewed: TEDIM KAM KI ZA NA LAI (The Chin Hills News). SEPTEMBA KHA 1920. Description: Rating: 5 Reviewed By: Cinpu Zomi


url: =Kachin, Myitkyina leh Tanai kikal lampi tungah mi 700 val awkcip :: ZOMI DAILY\nposted on 25 September 2017 at 10:14 pm Lomkholna: Myanmar, News, Sawltak\nKawlgalkap te’n Myitkyina – Tanai lamzikpi tungah Road Block bawl uh ahih manin, Kachin State’s Hpakant Township sungah khualzinmi 700 valbang awkcip uh cih Irrawadday pan kiza hi. Myitkyina – Tanai kikal ah mawtaw akhawlsakcip bekbekzong 70 valbang phading kici hi.\nHih kuamsungteng anawkkha mawtaw te tungpanin KIA (Kachin Independence Army) te’n siahdong uh, Tax ngen uh cih Myanmar Army te’n azak ciangin, khualzin mawtaw khempeuh akhawlcipsak kici hi.\nDun Bum khuagei aom Tatmadaw’s Light Infantry Battalion No. 298 te’n lampi apaisuk, apaito khempeuh avekin Friday sunlam akipan akhakcip uh hi a, tua khualzin mite lakah numei naupang, nupi naupaai leh kumhamkhinsa tezong kihel uh cihi.\nKachin State ii khuapi Myitkyina panin sathau leh vantuamtuam puain Tanai khua azuan Truck mawtawpi tezong ki khawlcip sak hi.\nSunday zingsanglam in mawtaw bekbek 70 valbang akhawlsak lakpan 6 te paikhuan pia uh a, ahi zongin adangte khawlsaklai veve uh cihi.\nMyitkyina leh Tanai kikal mawtawneu tawh azinzelzel mawtawhawl Ko Sai in agenna ah September 22 ni akipan Hpakant, Lawa khuageiteng ah KIA te’n mawtaw apaikhempeuh sumdong uh cihtawh galkap kumpi te’n hong khawlcipsak uh ahihi ci’n genkhia hi.\nKo Sai in kumkhat aiding in KIA te tungah 50,000 kapiakha cihi. Sumpiak ciangin KIA te’n Receipt piakik uh a, KIA Checkpoints te nawkkhaksim in tua Receipt lahkul cihi. Passenger tezong khatciangin 5000 ta ngen uh cihi.\nMyitkyina leh Tanai azinzel Driver dangdang te genna ah KIA te’n mawtawneu khatciangin kumkhat 50,000 piakkul a, mawtaw agol te ahihleh kumkhat 100,000 panin 200,000 tabang piakkul cihi.\nKawlgalkap te genna ah KIA te’n khualzin Passenger khatciangin 5000 ta ngenciatciat uh ahih manin, KIA te’n sum tampi ngahding uhhi.\nKIA Battalion No. 6 panin Lt-Col Tang San in agenkhiatna leuleu ah hihbang in sum kadon uhpen tutawm in kadonpat uh hizenzenlo hi. Abeisa kum 50 hunlaipek akipan kadondet uhhi cihsanlel hi. Ahi zongin khualzinte nawngkaisak, zaikaisak nading in bawllo hi ung, sumzong aki pumnget hilo in, huhna Donation ci’n akingen hi ci’n genbeh hi.\nTulian laitak in Hpakant kuamsungteng ah KIA Battalion No. 6 te leh Myanmar Army te bangmah buaina, kikapna omlo cihi.\nAbeisa kum August khasung inzong Hpakant’s Sha Htu Zup khuasung aom KIA te ukna suangmanpha khuk “Gold Mines” tengah Kawlgalkap leh KIA te buaina piangngei uhhi. Tukum June khasung inzong Tanai Township sung aom Amber leh Gold Mines te ah buaina piangkik hi.\nRelated: Aung San Suu Kyi Kachin State sung aom galtai te kiangah hawh\nMyanmar Army te’n agenna ah KIA in kumkhat in siah adonna panun sum 2.8 Billion peuhmah ngahdending uhhi ci’n genkhia hi. Tuate pen Gold leh Amber Mines tawhna panin sum angah uh hi a, tua sumte tawh hiamvan Arms & Ammunition te leina in zanguh a, Kawlgalkap te hongkapna uhhi ci’n genkhia uhhi. Kachin State sungzong daihhun cihbang omtuaklo hi. Sawltak #zomidaily\nPrevious: Vondeih Kep Ding – 125 (Dimno’ Pa)\nNext: Penang ah damiah te’n suaitawn RM2 Million manneiding puakhia


url: =Biakna pawlpi leh leitungthu – mihingdeihna hong kigawmluat ciang ~ Rev. Fr. Damian Dal :: ZOMI DAILY\nposted on 12 June 2015 at 10:34 am Lomkholna: Article, Biakna, DamianDal\n(England kumpi Henry VIII leh Catholic Pawlpi thu, St Thomas More thu a tom in) England Tudor Kumpi uk hunsung ah kumpi nihna a hi, Henry VIII, uk sung in Church of England leh Pope hong kikhenin England reformation (Puahthakpawlpi ) hong piang khia a hihi.\nHenry pen 1491 kum June 28 ni in Greenwich ah suak a, kum 11 a phak 1502 kum in a Upa Arthur in nusia a hihman in kumpi gamluah ding hongsuak hi. Tuazawh kum 7 ciang in a Pa Henry VII in hong nusia leuleu a hih man in, kum 18 a phak kum in kumpi hongsuak hi. A sawtlo in, a Upa Arthur zi, meigong Catherine of Aragon tawh hong kiteng uh a,tanuno Mary a nei uh hi. A cil lam hun lai in, Cardinal Thomas Wolsey pen a mah tang in, a huntam zaw, kumpivai a vansak man in, Wolsey in Lord Chancellor a kici, kumpi paizia thukhen ki-ukna lamlen makaipi 1515 kum in hong ngah hi.\nHenry in laam leh sabeng a uuk ban ah, galsim zong a uukmahmah na dung zui in, Wolsey makaihna tawh Piantit(French) a masapen in hong sim uh hi. Hong gualzo uh a hih man in,Wolsey ulian makai siam khat a hih lam hong kilangh khia sak tuam hi. 1513 kum in Scotland gam hongzawh leuleu uh hang in, Piantit galdo pen a beitam leh upmawh bang in hong tantun melloh takteh, Henry’ ta pasal a deihna, hong khang semsem hi. Wolsey zakiat lam hong manawh ta in, Thomas More in a masa pen Layman Lord Chancellor hong sem hi.\nA hizong Thomas Cromwell (Chief Minister) in kumpipa tawh khut kilen in, kumpimaban te tampi hong zom a hi hi. Henry in azi mengong Catherine tawh tanumeino, Mary, neizobek a hih man in, maakding hong sawm hi. Azi a hin-maakding pen Pope in a phal kei hi. A hizong Pope thu manglo in Anne Boleyn tenpih teitei a, Elizabeth kici tanumei khat mah hongnei veve hi. Tuabang teng hang in, Pope in Henry pen, pawlpi pualam koihna-khalna (ex-communicate) a pia hi.\nTua dungzui in, Henry in Parliament thukhun bawl-in Rome tawh kizopna hong botsat ta hi. Tuakhit teh, Wolsey zalaih Thomas Cromwell huhna tawh Church of England lutang in hong ding a, biakna pawlpi vaiteng a makhut sung ah a koihcip ta hi. Tapa neilo Anne Boleyn hong cimtak ta in, kumpipa tung citaklo cih mawhna tawh a gui-awklum sak hi.\nCatholic upna a letcip nopmahmah hang in, upna langpang’(Protestant, reformer) a munmun ah hong khang ta a, pawlpi langpang German kumpi tawh a kizopnopna hangin, Cromwell makaih na tawh Anne of Cleves tawh hong kiteng leuleu hi.Tawmveil sung bek hong kiteng in, thusuak zolo a hihman in, Cromwell hong mawhsak in, sihna a pia hi. Tua bang teng tawh, a nuntaak sung in, zi guk ciang hong neihna sung ah,a maak leh sihna a piak baang teng tawh a tawpna ah a gamhluah ding, tapa khat hong nei demdam sam in 1547 January 28 in leitung hong nusia ta hi.\nTudor kumpi hun kiim pawl mah in Catholic pawlpi thukhun leh upna te’ kiplet leh zungkha zolo German mi ex-clergy Martin Luther leh, Scotland pan ex-clergy mah John Knox cih tehong khangkhia a hihi. Martin Luther pen mikim phial in ih thei khin dinga, John Knox a hih leh Presbyterian Church(Church of Scotland) makaipa in kiciam teh a hihi. Hih te gel pen, taangthu paizia etkaak theih na ding in, a kigen khapak a hihi. Pasian leh pawlpi langpang ding pen miginalo/mihai/minautang mawkmawk hilo a,a pil/alian/asiam/aminthang zawdeuh tata hong hi kha thei hi, cihzong hongphawksak tuam hi.\nHenry VIII kumpi in a lal sung in, upna hangin bawlsiatna a thuak mitampi takmah zong a om hi. Tua te lak ah Sir Thomas More Leh Bishop Fisher te a minthang phadiak hi. Sir Thomas pen kumpipa leh parliament ii a muan mahmah mipil Lord Chancellor a hi zong-in, kumpipa tatzia, gampai zia leh a upna kituak a saklohman leh a phadiak in Catholic pawlpi upna a keptintenna hang tawh Tower of London a kici, London Tower Bridge gei, kumpi huang sung ah ngawngtanhna-sihna thuak a hi hi. Sir Thomas More in sihna athuakma lian’ a nunung pen hun a, azakhempeuh a mulkim sakzo a minthang mah a kammal in: “Kumpipa nasemhoih khat ka hihi, a hizong Pasian kamasak zaw ding hi – I die the King’s good servant, but God’s first” a hi hi.\nPope Leo XIII in 1886 in misiangtho suahtheihna thupha (Beatification) a na pia a, Pope Pius XI in 1935 ciang in Sir Thomas More leh Bishop Fisher pen misiangtho Saint Thomas More and Saint John Fisher in a ciamteh hi. St Thomas More pen Lawyer khat hi a,‘the Saint of Conscience and integrity’ a ci zong om hi. Pope John Paul II in, 2000 kum in “ Heavenly patron of Statesman and Politicians”ci- in a taangko khia hi. St. Thomas More – Pray for us.\nNidang lai-in ih khantoh zawknang ci-in Mandalay Archdiocese khutnuai pan Diocese khat ih ngah nang ki lunggulh mahmah a, ki ngah takpi hi. Tua khit teh, ei leh ei ki makaih theih ding deihna tawh, Diocese khat mah kilunggulh leuleu a, Pasian in eisung pan, Bishop khat hong piak na dung zui in, ,Pasian nasem te pawlkhat leh thuzuite kikal ah kinopmawhna thu piangzo zahdong in ih hanciam phamahmah a, zong ihngah leuleu hi.\nEi deihna leh Pasian deihna kituak cih phot mai ding lobuang a dang gen huai nawnlo a hi hi. Diocese ih ngah hang’ Pasian in Bishop hong pia kei leh, Yangon, Mandalay diocese cihte bangin diocese dang pan bishop ten, hong makaih ding a hi lel ngel hi. Bangbang a hizong, deihteng ngahnung sang ah, Pasian tung’ lungdam kohding leh mihing te lampi tawnlo a, Pasian lampi totzawh ding lunggulh leh deihhuai a hihi.\nIh biak Topa’n ei a tuu te cing ding a hong piak, Bishop pa’ hong kepsak ding, mailam ah Pasian nasemding ih Diocese pan tampi hong piaknang leh nungzuihoih ih suahzawh tawntung nang’ thungetna ah, phawkciat ni. Rev Fr Damian Dal\nA lunglut leh a simbeh nuamte ading Etkaak leh tomlaak na bulte:\nChurch history of Britain (BBC websites)\nThe Tudor leh history of Thomas More.\nPrevious: Batsep Sem taktak , Thalawh Lawhcing\nNext: “Pa aw Pa…” ~ Khat Thang